text:
- 07 septembur 2016
Kvøldseta í Tjørnuvík 20.04.16.
Nú ber til at síggja øll staðanøvnini í Sunda kommunu her á heimasíðu míni, og í tí sambandi fari eg at siga nøkur orð um hetta staðanavnaarbeiðið. Tað var í 2013, at Sunda kommuna tók ta avgerð at samla, skráseta og talgilda øll staðanøvn í kommununi. Í kommununi eru 11 bygdir, Hósvík, Hvalvík, Streymnes, Langasandur, Haldórsvík, Tjørnuvík, Saksun, Oyri, Oyrarbakki, Norðskála og Gjógv, so tað var ikki sum at siga tað at fáa hetta at hanga saman. Í summum bygdum var eitt ávíst skrásetingararbeiði gjørt, men í øðrum bygdum mátti byrjast frá grundini av. Heðin Zachariasen, borgarstjóri, stevndi fólki til fundar á Oyrarbakka. Her hevði hann samlað teir, ið høvdu skrásett nøvn, og aðrar, ið skuldu byrja frá grundini av. Hann greiddi frá ætlanini og mannagongdini framyvir. Fyritøkan Munin í Havn skuldi standa fyri tí tøkniliga partinum, og Noomi Káradóttir Rasmussen, frá Sunda kommunu, skuldi samskipa tað heila. Hetta ljóðaði alt samalt sera spennandi, og menn vóru fúsir at fara til verka - menn - jú, har vóru bara menn. Bygdirnar og manningarnar vóru hesar: Hósvík (Hans Erland í Brekkunum), Hvalvík og Streymnes (Sjúrður Ferjá), Saksun (Jógvan Magnusson), Langasandur (Bjørgheðin Jacobsen), Haldórsvík (Atli Fossádal, Henry Andreasen og Mikkjal Samuelsen), Tjørnuvík (Hans Esbern Heinesen, Steinbjørn Magnussen og Tórhallur Magnussen), Oyri og Oyrarbakki (Torkil Dahl og Marius Debes), Norðskáli (Hanus Petersen og Haraldur Joensen) og Gjógv (Ásfinn Sigvardsen). Afturat hesi manningini vóru eisini nøkur hjálparfólk okkurt kvøldið.
Jógvan, Jóhan og Hanus Hanus, Kári, Ásfinn, Sjúrður, Hans Erland og Atli.
Avrátt var - sum sagt - at Noomi skuldi samskipa og vera "lærari" okkara. Nógv var at seta seg inní á tí tøkniliga partinum, tí vit skuldu - hvør í sínum lagi - læra at seta knattstøður til nøvnini, skriva frágreiðingar, bólka nøvnini og seta myndir inn. Tað var skipað soleiðis, at fyritøkan Munin lærdi Noomi, hvussu hesin parturin skuldi gerast, og so var tað hennara uppgáva at flyta lærdómin yvir á okkum - og tað gjørdi hon til fulnar. Vit komu saman á kommunuskrivstovuni á Oyrarbakka minst eina ferð um mánaðin. Sjálvt arbeiðið gjørdi hvør einstakur heima við hús, og so komu vit saman fyri at meta um støðuna og stinga út í kortið, hvat skuldi verða fingið frá hondini, til vit hittust aftur. Hetta vísti seg at vera ein skilagóður arbeiðsháttur, sum legði eitt ávíst trýst á hvønn einstakan um at gera sítt heimaarbeiði fyri ikki at vera í afturhond, tá ið vit samlaðust aftur. Jú, tað kendist sum at ganga í skúla - hava lektiur fyri - og Noomi var lærarin. Tað var læruríkt, gevandi og stuttligt at møta upp á Oyrarbakka um kvøldarnar. Kaffi og kaka á borðinum - saman við skilagóðum og fittum monnum, ið høvdu eitt felags áhugamál: staðanøvn. Mangir vóru spurningarnir, og mong vóru ivamálini, men tú hevði altíð kensluna av, at tað gekk móti málinum. Av og á møtti borgarstjórin upp fyri at fáa upplýst, hvussu tað gekst, og um onkur møguligur kinkur var á tráðnum. At hann fylgdi málinum upp og sýndi áhuga, hevði eisini sína góðu ávirkan. Prátið vat lívligt, og mangt forvitnisligt var havt á lofti: søgur vórðu sagdar um einstøk nøvn, tosað varð um upprunan til sjáldsom nøvn, tosað varð um gøtur bygdanna millum o.m.a. So við og við kendist hetta sum ein felagsskapur, og hesar kvøldarstundirnar vóru prís verdar, tí tú fórt aftur at húsum við nýggjum móti um at fara undir næstu lektiu. At tað skuldu ganga nærum 3 ár frá tí fyrsta fundinum á Oyrarbakka til tann seinasta fundin á vári 2016, hevði eg ikki droymt um. Jú, sanniliga var hetta ein tíðarkrevjandi uppgáva, og vit vóru allir líka spentir, tá ið Noomi boðaði frá, at kommunan bjóðaði okkum til at góðan bita í Áarstovu í Havn tann 19. apríl 2016, og at staðanøvnini fóru at verða løgd út til almenningin á eini kvøldsetu í Tjørnuvík 20. apríl. Havnartúrurin var fínur - bæði so og so - men ikki lá fyri hjá øllum at møta upp.
Á Áarstovuferð í Havn.
Kvøldsetan í Tjørnuvík var hátíðarlig, og altvar sligið stórt upp - sum tey nú eru farin at málbera seg. Væl av fólki var komið á kvøldsetuna - og kaffi við lagkøku var eisini á skránni. Tórshavnar manskór - allir í føroyskum klæðum - setti ein serligan dám á kvøldið, og tað gjørdi løgmaður okkara, Aksel Johannesen, sum eisini hevði ómakað sær norð til Tjørnuvíkar, so sanniliga eisini.
Aksel Johannesen, løgmaður. Sjúrður Ferjá fær gávu.
Løgmaður og borgarstjórin, Heðin Zachariasen, søgdu nøkur skilagóð orð og fegnaðust um, at hetta klípið (staðanøvnini) var komið at sita fast í mentanarvarða føroyinga. Noomi legði staðanøvnini fram og vísti, hvussu heimasíðan skuldi brúkast. Kvøldsetan endaði við, at borgarstjórin handaði staðanavnamonnunum hvør sín varða - av glasi - og tað frøddust teir um.
Noomi við tí fína varðanum, sum vit fingu.
Hetta var eitt sera hugnaligt kvøld, og tað kendist væl at koyra aftur at húsum vitandi um, at nú eru staðanøvnini almenn. At tey liggja á netinum - og ikki í bókum - hevur fyrimunir og vansar við sær. Fyrimunurin er, at tað ber framhaldandi til at arbeiða víðari við savninum - tað ber til at rætta feilir - tað ber til at fáa fleiri frásagnir - tað ber til at økja um myndasavnið - ja, tað nógva ber til. Vansar? Tey eldru fólkini eru ikki so von við telduna. Ein bók er ein bók - og hugnalig at sita við.
Stóra tøkk eigi Sunda kommuna, sum gjørdi tað møguligt at fáa staðanøvnini fram í ljósið.
es. Staðanøvnini síggjast eisini á sunda.kort.fo
Fleiri myndir eru í myndasavninum.


c: text/html

text:
HETTA ER SENDISTOVAN
Hvat er problemið?
Hetta er spurningurin, sum vit altíð seta. Tí einhvør samskiftisuppgáva er eitt problem, sum skal loysast. Og loysa vit problemið, so tryggja vit at kundin er nøgdur – og at samstarvið við Sendistovuna altíð gevur avkast. Hetta er okkara hugburður tá vit fara til arbeiðis.
Sendistovan er føroyski heildarveitarin innan grafiska sniðgeving, skelting og stórprent, lýsingar og marknaðarføring, dekorering og on- og offlinesamskifti. Okkara kreativitetur tryggjar, at loysnin er vøkur, óvæntað og effektiv, og í góðum samstarvi við okkara kundar.
Fyri Sendistovuna er eingin uppgáva ov lítil, og eingin ov stór. Tað sum hevur týdning er at problemið verður loyst. Soleiðis ger Sendistovan.
#Hetta
kunnu vit
eisini gera
fyri teg
Hetta gera vit
Design
Marknaðarføring
Online
& talgildir miðlar
Prent
Skelting & deko
Virkisupplýsingar
Bústaður:
Stiðjagøta 11
Postboks 1145
110 Tórshavn
Samband:
Tel: 347 150
Faks: 347 151
samband@sendistovan.fo
Kontunummur:
Eik Banki: 9181-289.445.0
BankNordik: 6460-160.841.1
Suðuroyar Sparikassi: 9870-101.558.4
V-tal: 492698

robotstxt: allowed

filter: keep


text:
Fimm støði í einum rúsi….
Fimm støði í einum rúsi….
by Sofus Gaasedal
1. Klókskapur
Hetta er, tá tú knappliga gerst serfrøðingur innan øll øki. Tú veitst bara tað heila og vil fegin luta tína vitan við øllum sum lurta eftir tær. Á hesum støði hevur tú altíð rætt, og hini hava tískil sjálvsagt órætt. Hetta kann føra til torføran orðadrátt – um báðir partar eru “klókir”.
2. Vakurleiki
Hetta er, tá tú í eini snarvending gerst greiðir um, at tú ert tann sum riggar allarbest á øllum diskotekinum – har øll vilja hava tín kropp. Tú kanst sjálvsagt fara beint til hitt kynið at samtala, tí tú riggar jú so avbera væl. Minst til, at tú eisini ert klókur og kanst tala um alt við henda persón.
3. Ríkidømi
Hetta er, tá tú mitt í tí heila ert ríkasti persónur á klótuni. Tú kanst keypa drinks til øll sum standa við barrina, tí tú ert skítfullur í pengum. Eisini dugir tú sera væl at vedda, av tí at tú ert so klókur. Líkamikið er, um tú vinnur ella tapur; – tú ert bara so ríkur. Eisini kanst tú keypa drinks til øll sum bara rigga rímiliga væl, tí tú riggar framvegis best.
4. Styrki
Nú ert tú tilreiðar at berjast við alt og øll, serliga við tey tú hevur verið í orðadrátti- og vedda við. Á hesum økið er als eingin, sum kunna gera tær nakað. Tú kanst eisini fara til eitt par og biða mannin koma at berjast, tí tú ert als ikki bangin fyri at tapa, tí tú ert bæði klókari, ríkari og vakrari enn hann.
5. Ósjónligur
Hetta er vanliga seinasta støðið í einum rúsi. Tá tú ert komin til hetta støðið er alt møguligt, tí tú ert ósjónligur – tað er als eingin íð kann síggja teg. Tú kanst dansa á barrdiskinum fyri at bergtaka tey sum hungra eftir tínum kroppi. Har eru sjálvandi eingi onnur sum síggja teg – heldur ikki tey sum vilja berja teg sundur og saman. Tú kanst ganga skrálandi oman gjøgnum gongugøtuna, tí har er kortini eingin sum kann hoyra teg. Og eftirsum tú enn ert sera klókur, so kanst tú syngja alt tað tær lystir. 🙂


text:
"Einaferð var tað ... " Soleiðis byrjar so mong søgan; og tað er eisini at vænta, at tá ið orðið 'tað' stendur í eintali, so stendur eisini sagnorðið 'var' í eintali. Men her er kortini so, at stendur tað umrødda, ið var ella er, í fleirtali, so er rætt at seta eisini sagnorðið í fleirtal: "Einaferð vóru tað eini hjún ... " og somuleiðis at benda í persóni: "Tað eri eg, tað er tú".
Umframt orðið 'tað' geldur henda regla eisini fyri orðini 'hetta' og 'hatta' í sambandi við sagnorðið 'at vera' (við og uttan  ), t.d.: "Hetta vóru tíðindini".
Eisini gongur fallið aftur (í tílíkum setningi), eitt nú í hesum døminum: "Eitt var, sum teir ræddust og tað verri enn tarv, tað var 'uppsýnsmenninar."


text:
Her fáa tit eina fantabuløsa mynd av okkum á Roskilde Festival í ár, og 8 fakta um okkum báðar:
2. Solveig elskar at loysa krossorð
3. Sunnvá eigur nógvar jakkar, men hevur ikki funnið tann perfekta vetrarjakkan (enn)
4. Vit búgva báðar á Amager og hittast (næstan) hvønn dag og eta saman (í skrivandi stund er Sunnvá faktiskt á veg yvir til Solveig!)
5. Solveig lesur religiónssøgu á KUA
6. Sunnvá lesur medisin á Panum
7. Seinasti filmurin vit hugdu at saman var Love & Other Drugs
8. Hvørgan av okkum dámar kaffi - og Sunnvá drekkur bara te tá hon er køld
Tað er gott at vera aftur! Takk fyri at tit lesa við


text:
Havgás (lat. Colymbus immer (Brünn.); da. Islom) er meinlík lómi í vakstrarlag, men nógv størri — rætt ein prúður og vakur fuglur. Omaná er hon svørt; á høvdi og hálsi við grønum og bláum og korkareyðum dámi, á kroppinum við hvítum fýrhyrntum blettum, sum ganga rað aftan fyri rað tvørtur um bakið. Undir øsinum er ein blettur við klønum svørtum og hvítum foyrum, og niðari á hálsinum er ein ringur av sama slagi. Í neðra er hon hvít. Búnin allur skyggir sum silki.
Um veturin er hon dimmbrún á bakinum; teir hvítu blettirnir síggjast enn, men eru nú gráir og kámir. Hálsurin er mest hvítur við dimmum blettum. Hin skyggjandi dámin hevur hon nú mist. Ungfuglurin líkist teimum gomlu á vetri, men kennist væl frá, av tí at hann hevur ikki bleikar blettir, men gráar strikur á bakinum.
Havgás hevur ikki átt í Føroyum, men hon sæst ofta á sjónum og hendir seg vøtnum, bæði í summarbúna og vetrarbúna, — men so eru ófriðarkropparnir eftir henni við byrsunum! Í teimum fáu bygdunum, har menn eru betur siðaðir og lata hana hava frið, kann hon steðga langa tíð og verður tá hálvavegna spøk. Har er
hugnaligt at síggja tær so óttaleysar floyta sær nakrar favnar frá støðni, hvørva og koma upp frá botni við sandflundru í nevinum.
Úr: Mikkjal á Ryggi: Fuglabókin, Dýralæra II. 1951.
Lómasløgini hava nøkur sermerkir, sum gera, at tey verða roknað sum ein bólkur fyri seg. Høvuðseyðkenni teirra er, at tey hava flatan fótlegg, og at føturnir eru heilt aftarlaga undir gumpinum. Tí er bólkur teirra í bókum kallaður "teir gumpføttu".
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
fredag den 10. december 2004
Hví vil Landsbankin vera óheftur stovnur?
Danski tjóðbankastjórin Bodil Nyboe Andersen hevur gjørt greitt, at Landsbankin ikki er miðbanki fyri Føroyar, t.e. hevur pengapolitiskan myndugleika, tí henda myndugleika hevur danski tjóðbankin. Síðani hevur Landsbankin viðgingið, at so er, og sigur nú, at danski tjóðbankastjórin misskilir sjónarmiðini hjá Landsbankanum, sum ongantíð hava verið, at Landsbankin er miðbanki. Men hvat er tað, sum Landsbankin hevur ført fram, og sum Bodil Nyboe Andersen hevur misskilt?
Tá faklig hugtøk verða týdd til føroyskt, kann ofta ivi standast um merkingar, sum annars altjóða semja er um. Í svarskrivi til Felagið Peningastovnar í Sosialinum 17. nov. 2004 spyr Landsbankin í undiryvirskrift »Er Landsbankin ein tjóðbanki ?« og vil vera við, at Landsbankin kann vera tjóðbanki, hóast Føroyar ikki hava egið gjaldoyra. Annaðhvørt brúkar Landsbankin her orðið tjóðbanki fyri miðbanki, ella er hetta eitt tápuligt og meiningsleyst kjak, tí í búskaparfrøðini eru ikki fleiri gradir av miðbanka-isering. Nógv bendir á, at Landsbankin hevur ein miðbanka í búkinum, men eg havi tó vón um, at teirra egnu búskaparfrøðingar eru ikki fyri, at Føroyar fáa egið gjaldoyra.
Landsbankin hevur víst til búskaparfrøðiliga gransking, sum vísir á fyrimunir við meira sjálvstøðugum tjóðbankum (Dimmalæting 30. okt. 2004). Hetta er rætt, og eg kundi nevnt fleiri dømi. Í løtuni er kendasta dømi helst seinastu vinnararnir av búskaparfrøðisheiðurslønini til minnis um Nobel, Kydland og Prescott, sum longu í 1977 vístu á trúvirðistrupulleikar í sambandi við búskaparpolitikk, og herundir, hvussu politikarar kunnu betur náa síni mál við at frásiga sær sjálvum ávirkan. Nógv gransking er eisini seinni gjørd, og er nakað nevnt í keldulistanum, har úrvalið er einans gjørt fyri at áhugaði lesarin skal hava eitt gott stað at byrja. Men at brúka hetta og aðra gransking um miðbankar sum próvgrund fyri, at Landsbankin skal vera óheftur, heldur ikki, tí Landsbankin er ikki miðbanki.
Landsbankin hevur so víst á uppgávurnar hjá stovninum, sum eru uppgávur, sum miðbankar hava í øðrum londum (m.a. bræv til Bodil Nyboe Andersen 25. nov. 2004). Det smager da lidt af fugl, men hetta er í veruleikanum reinur Erasmus Montanus. At Landsbankin hevur uppgávur, sum miðbankar í øðrum londum røkja, ger ikki Landsbankan til ein miðbanka.
Landsbankin hevur eisini víst á gongdina úti í heimi, har miðbankar verða gjørdir meira og meira óheftir av stjórnini (Dimmalætting 30 okt. 2004). Ja, og nevnast kann, at sum eitt tað fyrsta, eftir at Tony Blair og New Labour komu til valdið í Bretlandi, varð miðbankin gjørdur nógv meira óheftur av stjórnini, soleiðis at fíggjarmálaráðharrin ikki longur hevði ávirkan á rentustigið. Men hetta at áseta rentustigið er júst ein miðbankauppgáva, og ikki ein uppgáva sum Landsbankin røkir í Føroyum.
Landsbankin roynir at brúka sum ítøkiliga samanbering við uppgávurnar hjá stovninum Landsbankanum, at tá europeiski miðbankin ECB tók yvir miðbankauppgávurnar frá tjóðbankunum í teimum 12 londunum, sum vóru við í euro-samstarvinum, vórðu tjóðbankarnir ikki tiknir av (Sosialurin 17. nov. 2004). Eisini hetta er óviðkomandi, tí gomlu tjóðbankarnir eru framvegis partur av felags europeiska miðbankanum. (Soleiðis sum Landsbankin skrivar, fær ein tað fatan, at tað var eitt tilvildarligt fleirtal av europeiskum londum, sum valdi at avtaka sítt egna gjaldoyra, men tað var tað sjálvsagt ikki.)
Ein og hvør almennur stovnur droymir helst um at hava óavmarkaða játtan, og í mongum førum kann eisini talast fyri, at fakligu uppgávurnar vórðu betur røktar, um politisk uppíblanding ikki var møgulig. Men er Landsbankin ikki miðbanki, er í búskaparfrøðini trupult at finna argument fyri, at fyrimunirnir við at vera uttan fyri politiska ávirkan, skulu vera størri fyri Landsbankan, enn fyri t.d. Fiskirannsóknarstovuna.
Fyri at finna eina haldbara samanbering millum Landsbankan og miðbankar, so er eitt sum galdar fyri bæði miðbankar og fyri Landsbankan eins og allar ráðgevingarstovnar, og tað er, at teir mugu hava trúvirði. Týdning fyri trúvirðið hjá einum og hvørjum ráðgevingarstovni hevur m.a., at fólkini eru dugnalig, og at tey eru sannfør.
Eg haldi tí tað hevur týdning at spyrja, um Landsbankin, tá hann vísti til búskaparfrøðiliga gransking um miðbankar, tá hann vísti á uppgávurnar hjá stovninum, sum vanliga eru miðbankauppgávur, tá hann vísti til gongdina úti í heimi við øðrum tjóðbankum, og tá hann vísti til europeisku tjóðbankarnar, sum vórðu varðveittir, eftir at londini fóru við í eurosamstarvið, ikki kendi munin á Landsbankanum og einum miðbanka.
Nakrar keldur:
Barro and Gordon (1983): Rules, discretion and reputation in a model of monetary policy. J. of Monetary Economics 12, 101-121.
Jensen (1997): Credibility of Optimal Monetary Delegation. American Economic Review 87, 911-920.
Kydland and Prescot (1977): Rules rather than discretion: The inconstistency of optimal plans. J. of Political Economy 85, 437-490.
Persson and Tabellini (1993): Designing institutions for monetary stability. Carnegie-Rochester Conference Series on Public Policy 39, 53-89.
Persson and Tabellini (2000): Political Economics, Explaining Economic Policy. MIT Press.
Schultz (1999): Monetary Policy, Delegation and Polarization. Economic Journal 109, 164-178.
Walsh (1995): Optimal Contracts for Central Bankers. American Economic Review 85, 150-167.


text:
Foto: Agnete Brun
Klaus Hagerup er norskur rithøvundur, sjónleikari og pallstjóri.
Hann er føddur í Oslo 5. mars 1946 og býr í Frederiksstad.
Hann er sonur yrkjaran Inger Hagerup, rithøvundan Helge Hagerup og er pápi rithøvundan Hilde Hagerup.
Fyrsta bókin er yrkingasavnið Slik tenker jeg på dere, sum kom út í 1969.
Hann hevur starvast á Den Nationale Scene, Nationalteateret og Hågalands Teater, bæði sum sjónleikari, leikstjóri, leiklistafrøðingur og rithøvundur.
Hann skrivar barna- og ungdómsbøkur, sangleikir, hoyrispøl og sjónleikir.
Útgávur:
1999 Markus og Diana
2003 Markus og genturnar
Umrøða:
Øysten Rotten: Mer moro med Markus. Dagbladet 16. oktober 1997
Heiður:
2003 Arks barnebokspris
2004 Riksmålsforbundets litteraturpris


text:
§ 1. Setan
Stk. 1. Hesin sáttmáli fevnir um allar handverkarar, sum arbeiðsgevarar vilja seta við fastari løn.
Stk. 2. Arbeiðsgevarar, sum longu hava fastlønarsáttmála við handverkara, tá ið hesin sáttmáli kemur í gildi, kunnu alsamt nýta sín sáttmála, men teir handverkarar, ið verða settir við fastari løn eftir 1.oktober 1991, skulu setast eftir hesum sáttmála.
Stk. 3. Setanarprógv verða givin sambært løgtingslóg um setanarprógv.
§ 2. Løn
Stk. 1. Handverkarar settir eftir fastlønarsáttmálanum fáa eina løn, sum minst er galdandi sveinaløn í høvuðssáttmálanum ganga við mánatímatalinum á 173,33 tímar. Tað er annars upp til partarnar at finna eina hóskandi løn.
Stk. 2. Fyri starvsfólk sett innan 1. oktober 2007 er galdandi, at gjørdar avtalur millum handverkara og meistara ikki mugu gerast verri orsaka av hesari avtalu. Broytingar í slíkum avtalum skulu tí varslast við uppsagnarfreist.
Stk. 3. Tann í stk. 1 ásetta løn er treytað av fullari arbeiðstíð, t.e. 40 tímar um vikuna.
Stk. 4. Fyri handverkarar við niðursettari arbeiðstíð verður lønin roknað lutfalsliga í mun til niðursetta tímatalið.
§ 3. Yvirtíðarløn
Stk. 1. Fyri yvirtíðararbeiði verður goldin yvirtíðarløn eftir § 20 í sáttmálanum um tímalønir millum handverkara- og meistarafelagið.
Stk. 2. Handverkari við niðursettari arbeiðstíð fær bert yvirtíðargjald fyri arbeiði aftaná fult dagsarbeiði.
Stk. 3. Er arbeiðstíðin t.d. 30 tímar um vikuna, og arbeitt verður ein dag í 9 tímar, verður eykalønin: Vanlig handverkara tímaløn fyri 2 tímar, og yvirtíðarløn sambært stk. 1 í hesi grein fyri 1 tíma.
§ 4. Avspassering
Yvirtími, sum er út yvir 40 tíma viku, sum verður avspákaður, skal avspákast í mun til virði á honum
§ 5. Tænastuferðir
Arbeiðsgevarin rindar allar útreiðslur í sambandi við tænastuferðir.
§ 6. Fastir frídagar
1. mai er heilur frídagur. Flaggdagur, grundlógardagur, 1.november og jólaaftan eru frídagar aftan á kl.12.
§ 7. Frítíðarreglur
Frítíð verður veitt handverkara eftir løgtingslóg nr. 30 frá 7. apríl 1986 um frítíð við løn.
§ 8. Farloyvi o.a.
Stk. 1. Handverkari skal verða loyvt at fáa farloyvi uttan løn, um so er, at tað ikki stríðir ímóti áhugamálum arbeiðsgevarans.
Stk. 2. Tá ið álitisfólk søkja um at sleppa á álitismannaskeið, eigur arbeiðsgevarin at viðgera slíkar umsóknir við vælvild. Sama er galdandi fyri nevndarlimir í handverkarafeløgum.
§ 9. Barnsferð
Stk. 1. Handverkari, ið er við barn, eigur at siga arbeiðsgevaranum frá 3 mánaðir, áðrenn hon væntar sær at eiga. Ger hon ikki tað, kann arbeiðsgevarin siga henni upp frá tí degi, hon gerst óarbeiðsfør.
§ 10. Reglur fyri sjúkraløn, eftirsituløn o.a.
Stk. 1. Sjúka
Viðvíkjandi løn undir sjúkralegu, eftirsituløn o.a. verða reglurnar í løgtingslóg nr. 13 frá 30. mars 1958 um starvsmenn at galda.
§ 11. Uppsøgn
Stk. 1. Starvsavtala kann sigast upp til uppathald við einum mánaða freist til tann fyrsta í einum mánaða, uttan so at avtala er, at arbeiðið er bert fyribils ella sum roynd, og at hesi arbeiðsviðurskifti vara ikki longur enn 3 mánaðir.
Eftir 2 ára starvstíð kann starvsavtala sigast upp við 3 mánaða freist.
Eftir 5 ára starvstíð kann starvsavtala sigast upp við 4 mánaða freist.
Fyri handverkarar settar í starv innan 1. oktober 2005 eru reglurnar í løgtingslóg nr. 13 frá 30. mars 1958 um starvsmenn galdandi.
Stk. 2. Uppsagnartíðin frá handverkara síðu er leypandi mánaði + 1 mánaða.
§ 12. Útbúgvingargrunnur
Til útbúgvingar- og eftirútbúgvingar av handverkarum og handverksmeistarum gjalda handverkarar og handverksmeistarar hvør 10 oyru í grunn av hvørjum arbeiðstíma.
§ 13. Eftirlønargrunnur
Frá 1. oktober 2007 rinda meistararnir 11% av lønini í ein eftirlønargrunn hjá Føroya Handverkarafelag ella Landsfelag Handverkaranna. 1. oktober 2008 hækkar gjaldið við 1% til 12%. 1. oktober 2009 hækkar gjaldið við 1% til 13%.
§ 14. Seravtalur
Í sáttmálatíðini skal vera møguligt at gera seravtalur millum Føroya Arbeiðsgevarafelag/Føroya Handverksmeistarafelag og Føroya Handverkarafelag/Landsfelag Handverkaranna.
§ 15. Gildi sáttmálans
Hesin sáttmáli hevur gildi frá 1. oktober 2014, og kann uppsigast av báðum pørtum við 2 mánaða fráboðan, tó í fyrsta lagi at fara úr gildi tann 1. oktober 2016.
Protokollat um sáttmála um frálandavinnu:
Partarnir eru samdir um at taka upp samráðingar um ein sáttmála fyri handverkarar, sum arbeiða í frálandavinnu á føroyska landgrunninum.
Miðað verður ímóti, at hetta arbeiði er liðugt 1. juni 2015.


text:
Eitt av teimum tryggastu og friðarligastu londunum politiskt í hesum parti í Afrika er Malavi, ið er á háslættanum í syðra enda á Stóra Rivudali. Tey seks størstu fólkasløgini semjast væl. Búskaparliga grundarlagið í Malavi er landbúnaður, men landið roynir at menna aðrar vinnur, t.d. matvøruídnaðin. Tey eru farnir at niðursjóða frukt og gera matolju, framgongd er eisini í námsvinnuni og øðrum ídnaði. Hóast viðurskiftini við grannalondini hava verið ring, tók Malavi ímóti meiri enn einari millión flóttafólkum, ið flýddu undan borgarakrígnum í Mosambik.
Mangir malaviar dyrka ikki meiri, enn teimum nýtist í húsarhaldinum. Tað, ið loypur av, verður selt á marknaðinum.
Tá ið Malavi tók sjálvræði, gjørdist Hastings Banda forseti í landinum og stýrdi mest sum einsamallur í 30 ár. Í stjórnartíð hansara menti landið seg nógv og kom væl áleiðis at gerast sjálvbjargið; men politisk andstøða varð ikki told, og mong fólk vórðu handtikin, pínd ella sett føst. Í 1993 varð fólkaræðiliga andstøðan ímóti Banda so sterk, at hann mátti leggja frá sær.
Landbúnaður er týdningarmesti vinnuvegur í Malavi. Tubbak, te og sukur eru 85% av øllum útflutninginum, og 80% av fólkinum liva av landbúnaði. Til tess at leggja inn meiri dyrkilendi eru mýrar drenaðar og skógur ruddaður. Áir eru byrgdar og brunnar grivnir, so at vatn kann verða veitt á turru grasfløturnar. Oár kunnu koma fólkinum í Malavi ógvuliga illa við.
Slakur helmingur av landinum er skógur og skógarlendi, men nógvur skógur verður feldur til brenni og lagdur inn til dyrkilendi. Hvørki olja ella kol eru í Malavi, so vanligasta brenni er trækol, ið er brendur viður, brendur makliga og sleppur ikki at rúka. Nógv dyrkilendið verður lagt inn soleiðis, at skógur verður høgdur niður, eldur settur á trøini, og dyrkað verður í øskuni. Men lendið kann bara verða nýtt stutta tíð, tí at vindur og regn taka moldina burtur.
Malavivatn er meiri enn fimtingurin av víddini í Malavi. Tað er av størstu og djúpastu vøtnum í heiminum. Nógv verður fiskað í vatninum, og her eru fleiri enn 500 flskasløg. Mest verður veitt av fiskinum usipa, ið er átøkur sardin. Hann verður turkaður á strondini og seldur um alt landið. Hesin fiskur er týdningarmesti proteinkostur hjá teimum stívliga 15 milliónum (2010) fólkunum í
Malavi. Fiskimenn fanga fagurlittar fiskar, nevndir cichlid. Teir verða fluttir út og havdir í fiskabúrum um alian heim.
Heili 88% av fólkinum í Malavi búgva á bygd, og fáastaðni í Afrika hevur býarvøksturin verið so lítil. Mesta fólkið býr á láglendinum, kallað dambos, har jørðin stendur undir í vatni í regntíðini. Vanliga eru bygdirnar smáar, og bygdarfólkið nær skylt. Mótsett øðrum londum í Afrika liva størstu fólkasløgini í Malavi - chewas, nyanja, tumbuka, tonga, ngonis og yao - saman í sátt og semju.
Í Miðafrika báðumegin Miðkring eru tað stóru, grøðiligu regnskógirnir og ovurstóra Kongoá, sum eyðkenna landslagið. Tað var her, ræðuligi trælahandilin, ið evropearar settu í verk, byrjaði í 14. øld; síðst í 19. øld vórðu øll londini í Miðafrika evropeisk hjálond. Londini tóku loysing í 1960-árunum, men striltið hevur gingið at sett fólkaræðiliga stýrisskipan í gildi. Ójavnt er, hvussu londini eru fyri; í Kamerun hava politisku viðurskiftini verið trygg, men í Miðafrikalýðveldinum hava harðrend hernaðarstýri rátt, og landið er sera fátækt.
Fjølbroytta landslagið er alt eftir, hvussu veðurlagið er. Við Miðkring vaksa stórir og tættir regnskógir, tí at har er veðurlagið heitt og slavið, og nógv regn er alt árið. Longri burturi frá Miðkringi eru regntíð og turrtíð, og her eru savanna og spjaddur runnavøkstur. Norðast í Miðafrika, í Kjad, er glóðheit sandoyðimørk.
Høg fjøll, djúpir dalar, rivur, gosfjøll og ovurstór vøtn skera seg ígjøgnum londini norðan úr Uganda og suður í Malavi. Hetta sermerkta landslagið er partur av ovurstórari rivu í jarðarskorpuni, nevnd Stóri Rivudalur. Hægsta fjall í Afrika er Kilimanjarofjall, eitt gosfjall, sum liggur í dvala í tí partinum av Stóra Rivudali, sum er í Tansania. Annars er mesta landslagið í hesum parti í Afrika slættar grasfløtur, nevndar savanna. Dýralívið á savannuni er tiltikið, og á hvørjum ári koma mong ferðafólk úr øllum heiminum at síggja tað. Hetta er vorðin týðandi vinna hjá londum sum Kenja og Tansania. Te og kaffi eru vorðin góð inntøka hjá teimum sjey londunum, ið eru her. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Á savannuni veksur gult, sítt gras, onkustaðni 4 metrar høgt. Har regnar bara stutta tíð á árinum, og tí vaksa grasrøturnar ógvuliga djúpt niður í jørðina, at tær kunnu taka vætu úr jørðini í turrtíðini. Bløðini á akasiutrænum, sum er leyvtræ, eru næstan sum nálirnar á nálatrøum, so vatnið guvar ikki burtur. Baobabtræið goymir vatn í uppbólgnaða buli sínum. At verja landslagið og stórbæra dýralívið eru stór øki á savannuni friðað. Tvey av hesum stóru friðingarøkjum eru tjóðgarðarnir Serengeti í Tansania og Masai Mara í Kenja.
Stórir flokkar av giraffum, fílum, antilopum og sebrum reika um á savnnuni eftir beiti og vatni. Í hølunum á teimum eru altíð ránsdýr, gepardar, leyvur, leopardar, sum bíða eftir at taka tey veikastu dýrini burturúr. Skamt haðan bíða rægammar og sjakalar til reiðar at fáa sær ein bita av rænum.
Flestir bøndur her á leiðini royna bara at føða seg og húski sítt, annaðhvørt velta teir ymsa grøði ella halda teir neyt. Í hálendinum, har veðurlagið er vátt, men ikki so heitt, er fruktagóð gosøskujørð, og her eiga búnaðarfyritøkur stórar lundir, har tær dyrka te og kaffi til útflutnings. Sum fólkið er fjølgað, eru mangir garðar so smábýttir, at bøndurnir hava verið noyddir at velta niðan í brøttu líðirnar; tað ger, at í nógvum avfalli loypur oman, og soleiðis er nógv lendið oyðilagt.
Te verður gjørt av blaðnum á terunninum. Hentararnir mega skotra seg fram ímillum tøttu runnarnar, at henta nýsprotnu bløðini; tí eru teir í gummisvintu.
Stóri Rivudalur er 7.000 km norðan úr Sýria í Asia og suður í Mosambik. Í nógvar milliónir ár hava rørslur ímillum tvær plátur í jarðarskorpuni skapað hetta stórsligna landslagið. Sumstaðni hava rørslurnar gjørt djúpar dalar við brøttum líðum, sum t.d. Maulíðirnar í Kenja. Aðrastaðni hava gosfjøll og rivugos gjørt stórar háslættar. Athiháslættarnir í Kenja vórðu soleiðis til.
Suður ígjøgnum allan Stóra Rivudal eru mong ovurstór vøtn; har er nógvur fiskur. Mong fólk liva her av fiskiskapi, mest verður fiskað í Albertsvatni, Malavivatni og Taganganyikavatni. Vanligasti reiðskapurin eru smá gørn, nót, rúsa og skutil.
Á láglendinum í eystara parti í Miðafrika, har avfallið er so lítið, at illa ber til at dyrka jørðina, liva flakkfólk, sum fara um hetta víðføra lendið eftir beiti og vatni við neyta-, seyða- og geitafylgjum sínum; summi teirra hava eisini kamelar og asnar. Í lendinum sunnan fyri Nairobi tætt við markið ímillum Kenja og Tansania halda masaiarnir til. Teir eru flakkfólk og halda sebuneyt. Høvuðskostur teirra er mjólkin undan kúnum og blóð. Blóðið tappa teir av neytunum við æðralating.
Masaikrígsmenninir og masaikonurnar ganga við stórum prýðum, vanligu prýðini eru perlukragar, stórir oyrnaríngar og kopararmbond. Flestu masaimannfólkini hava fleiri enn eina konu. Hvør kona hevur sini egnu hús og býr har saman við børnunum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Lilongwe
Vídd: 118.480 km2
Fólkatal: 15.447.500
Alment mál:
chichewa og enskt
Átrúnaður:
kristindómur 80% islam 13% og aðrir 7%
Stýrislag:
fólkaræði, fleirflokkaskipan
Gjaldoyra: malaviskur kwacha (MWK)


text:
Miðsummarhugni
07 Vestur skipar fyri Miðsummarhugna leygardagin 1. juli.
Byrjað verður við fiskikapping leygarmorgunin. Tilmeldingin fer fram á flúgvarabedingini kl. 10.00. Fiskikappingin heldur áfram til kl. 17.00. Tey, ið hava fiskað longsta og næstlongsta sílið, fáa virðisløn. Loyvi er bert at fiska við tráðu. Virðislønirnar verða handaðar í 07 Vestur- húsinum kl. 19.00.
Kostnaður fyri at luttaka í fiskikappingini er kr. 200.
Kl. 18.00 verða grillirnar á Dungasandi tendraðar. Búffar fáast til keyps fyri kr. 150. Eisini er Føroya Bjór á staðnum.
Kl. 22.00 verður undirhald við Hans Ravnsfjall og Jens Tummas Næss.
Øll eru hjartaliga vælkomin.


text:
Oyrabáturin
Oyrabáturin er smíðaður síðst í 1920unum og keyptur til Vágs úr Oyndarfjørði beint áðrenn Seinna Heimsbardaga.
Oyrabáturin er 8 mannafar og hevur neyst á Skammýri.
Oyrarbáturin verður eisini í Vági nevndur “Klássan”, hetta eftir tíggjumannafari, sum nakrir av somu eigarum á Mýri átti. Gamla Klássa, sum æt Neptun, var tíggjumannafar, sum varð smíðað í Vági av Jóhan í Garði í Nólsoy í 1880. Gamla Klássan hevði fiskiloyvið til tosk við snøri og línu og varð eisini harumframt brúkt í grind.
Neystið hjá Gamlu Klássuni og nýggju Klássuni er á Skammýri, eystanfyri Stóra Pakkhús. Gamla Klássan fórst í 1930unum, tá neystið smokkaði saman niður yvir bátin. Og var tað eftir hetta, at nýggjur bátur varð keyptur í staðin, og er tann báturin 8 mannafarið Oyrarbáturin, sum varð keyptur til Vágs síðst í 1930unum.


text:
Tríggjar LGBT stuttsøgur og eitt fyrimyndarligt Norðurlandahús í 2015
Tríggjar LGBT stuttsøgur
Í 2015 gjørdust vit tríggjar LGBT stuttsøgur ríkari í Føroyum. Fyrr í ár lat Sámal Soll stuttsøgusavnið Glasbúrið úr hondum, og har var m.a. stuttsøgan “10 ára broytingin” við. Ingun Christensen útgav eisini herfyri nýtt stuttsøgusavn, har vit kundu lesa um m.a. “Mannin við yvirskegginum”. At enda vann Liljan á Fløtum Petersen stuttsøgukappingina “650 orð” í Góðan Morgun Føroyum hjá Kringvarpi Føroya. Hon vann við stuttsøguni “Skeiv hill, ella…”, ið Sprotin nú hevur útgivið í nýggja stuttsøgusavninum “Nýtt flog – 650 orð x 62”.
Fyrimyndarligt Norðurlandahús
Norðurlandahúsið gekk eisini á odda í ár og var karmur kring eitt heilt LGBT vikuskifti, har vit m.a. sóu Føroya fyrsta dragshow. Norðurlandshúsið var eisini fyrimyndaligt, tá tað aftur setti LGBT viðurskifti á skránna við at bjóða grønlendska høvundanum Niviaq Korneliussen við til tiltakið Bókadagar. Hon skrivaði viðurkendu skaldsøguna HOMO sapienne, sum er tilnevnd norðurlendsku bókmentavirðislønina, og á Bókadegnum hevði hon áhugavert prát við Kinnu Poulsen og næmingar úr 3. S í Studentaskúlanum í Hoydølum.
Týðandi fyri okkara limir
LGBT fegnast um vaksandi úrvalið av føroyskum bókmentum, ið viðgera LGBT persónar og viðurskifti. Hetta ger, at okkara limir í alsamt størri mun kunnu kenna seg aftur í føroyskum bókmentum í og við, at tey kunnu lesa um seg sjálvan á egnum móðurmáli. Hetta økir um okkara sjálvsfatan og sjálvsvirði og er við til at fostra heilsugóðar LGBT føroyingar.
Her sæst yvirlit yvir aðrar føroyskar bókmentir, ið viðgera LGBT relevant evni.


text: Púra óvæntað rendu vit okkum í regn í dag. Heglingsæl og torusláttur í amerikanska hitanum, sum nú bleiv kuldi, tað høvdu vit ikki væntað. Eins og allir aðrir gestir í Grand Canyon vóru vit á kroppi og leitaðu aftur í bilin at hita okkum og so heim at skifta. Og heimkomin sigur myndatólið Error99 og hevur púra givið upp andan. Romantiskar sólsetursmyndir av El Tovar vera neyvan til nakað. Men tað er ikki so nógv at gera við tað. Skulu vit aftur leita í poppsangirnar, sum vit so ofta hava gjørt á túrinum, so er er støðan onkustaðni mitt millum Travis Why Does It Always Rain On Me og Crowded House Always Take The Weather With You.


text:
HAVN OG VINNULÍV
Sólskinssøgan, ið fór upp í royk 9. juni í ár, verður aftur sólskinssøga til frama fyri Tvøroyri og alla Suðuroynna . Í ...
Oftast er nógv virksemi á havnarlagnum, men í dag sær tað heldur trongligt út. “4 íslendsk uppsjóvarskip hava lagt leiðina framvið ...
Spákar tú tær ein túr Undir Heygnum á Tvøroyri, so er ein tann fyrsti bygningurin tú kemur framvið, Suðuroyar Apotek. Síðan 1964 hava ...
Eftir at hava vitjað fyritøkur, ið allar hava sín uppruna her á staðnum, hildu vit, at tað var hóskandi at finna eina, har hugskotið er ...
Vinnutátturin vitjar hesuferð aftur á havnarlagnum. Vit eru og vitja Richard og Henrik Thomsen, ið saman reka stóra timburhandilin A/s Richard B. Thomsen & ...
Miðskeiðis á Tvøroyri finna vit bakaríið hjá Hans Olaf. Mong munnu tey vera, ið framvegis siga “hjá Áka” og tey uppaftur eldru, ...
Fyritøkan, ið kommunan vitjar í vinnutáttinum hesuferð, er handilin hjá John D. Hammer. Tað var John sjálvur, ið stovnaði ...
Eg var ein túr á gólvinum hjá ALVAL og fekk mær eitt prát við Poul og nýggja eigaran Tóka Niclasen. Poul stovnaði fyritøkuna 15. ...
Komandi tíðina, fer kommunan at vitja fyritøkur og stovnar, ið hoyra til kommununa. Vit fara at gera prát við eigarar og starvsfólk, fyri á tann ...
“Vit hava altíð verið sera væl móttiknir á Tvøroyri” Brævasamskifti við kapteynin á HDMS Thetis ...
Tað er okkum í Tvøroyrar Kommunu ein sonn gleði, enn einaferð, at kunna bjóða børnunum í Suðuroynni til tunnusláttur hjá ...
Hvat skal til fyri at fáa fleiri útisetar at búseta seg á Tvøroyri? Hvat halda tvørafólk um raðfestingarnar ...
Leygardagin 19. Juli 2014 kl. 15:00 var alment hátíðarhald á havnarlagnum á Tvøroyri, í samband við at Tvøroyrar Kommuna yvirtók nýggja ...
Havnarlagið á Tvøroyri hevur verið eitt stórt byggipláss tey seinastu tvey árini. Fyrst fóru stórar útbyggingar fram á eystara ...
Tvøroyrar Havn hevur fingið nýggjan havnarmeistara. Tað er 35 ára gamli Jón Bogi Guttesen, sum 1. mai 2014 tekur við eftir Hjalgrím Vestergaard. ...
Mikudagin 13. november kl. 16 var almenn móttøka í Trongisvági í samband við, at byggingin av mentanarhúsinum í saltsiloini á Drelnesi nú fer ...
Tvøroyrar Býráð hevur samtykt fleiri broytingaruppskot til byggisamtyktina fyri Tvøroyrar Kommunu.
Talan er um størri og smærri broytingar av plankortinum ...
(Umhvørvisstovan 4. juli 2011)
Tað kann vera dýrt at dálka sjógvin við olju. Løgtingið samtykti hin 11. mai 2011 einmælt munandi størri ...


text:
Allir skúlaflokkar í miðdeild – luttakið í Biophilia-kapping um vinningar fyri 100.000 krónur
Gerið ta bestu tvørfakligu undirvísingargongdina og vísið hana í verki!
Lærarar og næmingar arbeiða í toymi, har lærarar gera tvørfakliga undirvísingargongd og næmingarnir fyrireika eina framførslu, grundaða á tvørfakligu undirvísingargongdina.
- virðisløn er 50.000 kr.
- virðisløn er 30.000 kr.
- virðisløn er 20.000 kr.
Allir 4., 5., og 6. flokkar og lærarar teirra í fólkaskúlanum kunnu taka lut í kappingini.
Endamálið við kappingini er at eggja til tvørfakligt samstarv, sum skal menna fakligu og skapandi evnini og førleikarnar hjá næmingunum í fólkaskúlanum.
Hvussu kunnu eitt nú føroyskt, støddfrøði, náttúra og tøkni og listalærugreinar í felag stuðla og vera fremjandi fyri læringina í fólkaskúlanum?
- Ber til at menna skapandi og fakligu evnini hjá næmingunum í øllum lærugreinum?
- Er støddfrøði annað enn turr tøl og frymlar?
- Er føroyskt bara “grót-føroyskt”?
- Er handaverk og list annað enn….?
Lærarar og næmingar fáa nú høvi nú at royna seg í at gera og miðla ta bestu undirvísingargongdina í einum sjálvvaldum evni, har fleiri lærugreinar skulu samstarva um at menna fakligu og skapandi førleikarnar hjá næmingunum.
Uppgávan hjá lærarunum er at gera eina undirvísingargongd fyri flokkin, sum tekur atlit til í minsta lagi tær fimm lærugreinarnar føroyskt, støddfrøði, náttúra og tøkni, myndlist og tónleik.
Undirvísingargongdin tekur atlit til bæði støðisførleikar og fakligar førleikar, sum eru nevndir í námsætlanunum.
Undirvísingargongdin verður framd í tíðarskeiðinum 6. februar til 6. mars 2017. Nevndu lærugreinar hava uml. 18 tímar um vikuna, ið svarar til umleið 64 pultstímar fyri tær fýra vikurnar.
Undirvísingargongdin skal vera grundarlag undir einari framførslu, sum næmingarnir skulu arbeiða fram ímóti og fyrireika seg til. Undirvísingargongdin skal vera kveikjandi, men skal ikki út í æsir lýsa, hvat næmingarnir skulu gera.
Uppgávan hjá næmingunum er at fyrireika og hava eina framførslu, sum fevnir um í minsta lagi tær fimm lærugreinarnar føroyskt, støddfrøði, náttúra og tøkni, tónleik og myndlist.
Tað hevur týdning, at allir næmingar hava ein virknan leiklut.
Avbjóðingin er at finna eitt evni, sum riggar til framførslu, og sum onkursvegna inniheldur øll fakini, og sum vísir, at næmingarnir hava verið ígjøgnum alt tað, sum undirvísingargongdin ásetti.
Tilgongdin fram til framførsluna skal skjalfestast, eitt nú við myndatøkum, skrivligum avrikum, videoupptøkum o.tíl.
- Slag av framførslu er frítt val. Tað kann vera:
- tónleikaframførsla, við t.d. sangi um valda evnið og møguliga við nøkrum málaðum myndum, at lýsa evni betur
- sjónleikaframførsla
- myndaframførsla
- Tónleikur er ein fyrimunur at hava við til allar framførslur
- Framførslan skal vara í mesta lagi hálvan tíma
- Innsenda tilfarið skal vera ein videoupptøka. Snildfon ella teldil eru nøktandi útgerð til hetta.
Tá læraratoymini og teirra næmingar senda síni íkast til kappingina inn (í seinasta lagi 6. mars 2017), skulu tey eisini boða frá, hvat tey ætla at brúka vinningin til, tí ætlanin er, at vinningurin fer til okkurt mennandi tiltak hjá flokkinum.
Dagar at minnast:
Mánadagin 30. januar 2017 er seinasta freist at boða frá luttøku. Send teldupost til erlao@setur.fo við fráboðan um, at tit vilja vera við.
Mánadagin 6. februar til fríggjadagin 3. mars 2017 er tíðarskeiðið, har arbeitt verður við verkætlanini.
Mánadagin 6. mars 2017 skulu allir luttakarar hava sent síni íkast til kappingina inn. Luttakararnir fáa neyvari kunning um, hvussu hetta skal gerast, tá tey hava meldað til. Tað, sum skal sendast inn er: (1) undirvísingargongd, (2) skjalfesting av tilgongdini fram til næmingaframførsluna, (3) upptøka av næmingaframførslu, (4) hvat luttakararnir ætla at brúka vinningin til.
Biophiliadagur í Norðurlandahúsinum. Hetta er tiltak, har vinnandi framførslurnar verða vístar fram, umframt onnur tiltøk. Endaligur dagurin er ikki ásettur enn, m.a. tí tað veldst um, hvussu góð undirtøkan verður.
Treytin fyri at luttaka er, at bæði lærarar og næmingar senda inn ávikavist undirvísingargongd og frágreiðing við skjalfesting av tilgongdini, umframt upptøku av næmingaframførslu.
Í dómsmetingini verða undirvísingargongdir, frágreiðingar av tilgongdini og framførslur mettar, saman við ætlanum um, hvussu flokkurin ætlar at brúka vinningin.
Tey, sum ynskja at luttaka, verða biðin um at boða frá hjá Erlu Olsen, teldupostur erlao@setur.fo innan 30. januar 2017. Luttakararnir fáa tá neyvari boð um, hvussu undirvísingargongdir og frágreiðingar skulu orðast.
Dómsnevnd verður sett, við umboðum fyri Námsvísindadeildina á Fróðskaparsetur Føroya, Norðurlandahúsið, Nám, Mentamálaráðið og Biophilia. Tá vinnararnir eru funnir, verður tiltak í Norðurlandahúsinum, har vinnandi framførslurnar verða sýndar.
Partur av Biophiliaverkætlanini
Seinastu árini hava Føroyar verið við í norðurlendsku skúlaverkætlanini Biophilia. Hetta er verkætlan, sum snýr seg um at nýta kreativar arbeiðshættir til at undirvísa í náttúruvísindum og øðrum fakum. Í Føroyum hava bæði læraralesandi og lærarar verið á skeiði, og royndir hava verið gjørdar í nøkrum skúlum í Føroyum.
Nú verkætlanin endar, fáa allir 4., 5. og 6. flokkar í Føroyum høvi at royna seg og koma við uppskoti um, hvussu virkin, skapandi og tvørfaklig undirvísingin kann vera, har børnini samstundis læra tað, tey skulu sambært námsætlanum og undirvísingargongdum, OG har tey eisini nýta síni kreativu evni at miðla tað, tey hava lært.
Fyriskipararnir meta, at hetta ber væl til, hóast tímatalvan ikki altíð leggur upp til tvørfakligt samstarv. Tað krevur tó, at lærarar samstarva, soleiðis at teir vita, hvat hendir í tímunum hjá hvør øðrum.
Tey, sum vilja lesa meira um Biophilia skúlaverkætanina, kunnu vitja heimasíðuna http://biophiliaeducational.org. Heimasíðan er á flestu norðurlendsku málunum, men ikki á føroyskum. Ein undirvísingarvegleiðing er tó á føroyskum. Hon er at finna á Biophilia-heimasíðuni, og kann eisini heintast her: http://cdn.lms.fo/media/8459/biophilia_faroe.pdf.
Kunning um Biophilia í Føroyum liggur á heimasíðuni hjá Mentamálaráðnum: http://www.mmr.fo/kunning/tidindi/biophilia-kreativitetur-sum-laeringarambod/


text:
"Ongin vinnari - einans taparar". Soleiðis var yvirskriftin í fyrstu uppgávuni, skeiðluttakararnir á skriviskeiðnum í Føroyahúsinum fingu útflýggjað leygardagin 22. okt. Talan var um eina oddagrein úr Dimmalætting, sum skuldi greinast út frá argumentatiónsteoretiskum myndli. Ikki tí, henda yvirskriftin er nokk ikki hóskandi at lýsa sjálvt skeiðið, tí semja tyktist vera um, at tiltakið var rættiliga væl eydnað, og øll høvdu helst vunnið nakað við skeiðnum. Dánial Hoydal, sum er um at vera liðugt útbúgvin retorikari av universitetinum, stóð fyri skeiðnum, sum fyrst og fremst snúði seg um argumentatión í akademiskum uppgávum. Útgangsstøði varð tikið í næstan klassiska myndlinum um at eitt argument stendur av einum pástandi, sum er undirbygdur av eini grundgeving, sum aftur er tengd at eini heimild. Ein útbygd útgáva av hesum einfalda myndli virkaði síðani sum amboð hjá luttakarunum at arbeiða sjálvstøðugt og í felag við greining av bæði tekstum úr bæði føroyskum og donskum avísum. Umframt hetta varð eisini arbeitt við at djúpa seg í argumentatión í nøkrum útvaldum akademiskum uppgávudømum.
Sum roynt var at leggja upp til undan skeiðnum, so var málbólkurin rættiliga breiður, og tað vísti luttøkan eisini. Fólk vóru av so ymsum útbúgvingum sum tónleikavísund, støddfrøði, stjórnmálafrøði, løgfrøði o.s.fr. Umframt hetta var eisini rættiliga ymiskt, hvar fólk vóru stødd á útbúgvingarleiðini. Onkrum vantaði bert høvuðsuppgávuna, meðan onnur vóru so at siga á fyrsta parti av útbúgving síni enn. Tað tyktist ikki gera tann stóra munin, og tey 8 fólkini, sum høvdu valt at nýta hendan leygardagin í heystfrítíðini á skúlabeinki, mundu vera heilt væl nøgd við úrtøkuna.
Luttøkan á skeiðnum var kanska ikki so stór sum væntað og vónað, men góðu royndirnar við hesum skeiðnum kundu bent á, at eitt skeið av sama slagi aftur verður á skránni seinni.


text:
Visti tú at...?
Tváttur reinsar klæðir fyri privatkundar.
Tváttur vaskar oljuklæði fyri fiska- og alivirki.
Tváttur vaskar dýnur, koddar og toppmadrassur.
Heim
Vegna umbygging og umskipan á virkinum heldur Tváttur fyribils uppat at taka ímóti dúkum og gardinum 10. juli
Vegna umbygging og umskipan á virkinum heldur Tváttur fyribils uppat at taka ímóti dúkum og gardinum 10. juli - bæði á Hjalla og á Skála. Lýst verður á heimasíðuni og á facebooksíðuni nær tikið verður ímóti dúkum og gardinum aftur.
Tváttur á Skála fer í feriu 10. juli
10. juli fer Tváttur á Skála í feriu, og tekur ikki ímóti klæðum frá privatkundum fyrr enn latið verður upp aftur 14. august.
Ltm.: Tváttur á Hjalla er opið sum vanligt, tó verður ikki opið 28., 29. og 31. juli!
Bústaður
Sýnávegur 4
480 Skála
Opið er mánadag-fríggjadag:
kl. 09:00-16:00
og
á Hjalla 24
188 Hoyvík
Opið er mánadag-fríggjadag:
kl. 09:00-17:00
& leygardag:
kl. 10:00-14:00
Tel: 441840
Fax: 441844
t-postur: tvattur@tvattur.fo
Trýst á kortið, fyri at
síggja hvar vit eru á Skála.
Tváttur-kort.pdf


text:
Guðni T. Jóhannesson forseti á vitjan á Bakkafrost
Skrivað hevur Oliver Joensen 18.05.2017 - 17:53
Vitjanin hjá íslendsku forsetahjúnunum hevur helst gjørt ikki sørt ávirkan á tey bæði, tí valla høvdu tey væntað at síggja eitt so framkomið virki í Føroyum. Regin á Bakka greiddi frá virkinum, stødd og kappingarføri og ikki minst mundu orð hansara um sera góðu aliumstøðurnar í Føroyum vera nakað tey hava lagt sær í geyma.
Bara fyri fáum døgum er umsitingin hjá Bakkafrost flutt í nýggju hølini. Her eru møguleikar fyri at ganga ígjøgnum og síggja allar produktiónsprosessuna við egnum eygum tó uttan at fara inn í sjálvi framleiðsluhølini. Nýggju umsitingarhølini eru eisini partur av framleiðsluhúsinum og ein gongd er bygd í gjøgnum øll framleiðsluhølini, soleiðis at ein uttan at koma í samband við framleiðsluna, kann síggja hvussu hendan fer fram.
Tá Regin á Bakka hevði ført forsetahjúnini, saman við løgmanni og borgarstjóranum í Runavík og einum langum hala afturat ígjøgnum alla produktiónina og greitt frá, var komið til eitt sera fjøltáttað laksaborð, sum Poul Rustin saman við hjálparfólki sínum hevði fyrireikað. Guðni og Elisa fingu hvør sína gávu frá Bakkafrost til minnis um vitjanina.
Eftir hetta fór alt fylgið umborð á Brimil og tað var eingin minni enn Tórbjørn Jacobsen, borgarstjóri í Runavík, ið loysti endan.
Nakrar myndir frá Bakkafrost:


text:
In: Hugleiðingar30 Dec 2012
“Eg gleði meg til 2013”, segði eg við ein vinmann, sum var skjótur at svara: “Hví tað, hvat skuldi verið øðrvísi við 2013?” Well ivaleyst er ikki so øgiliga nógv orsøk, at halda, at tað verður radikalt øðrvísi, og tó so, ársendið og ársbyrjan geva okkum møguleika at hyggja aftur og eisini at byrja […]
In: Lippukassin29 Dec 2012
Ein av teimum útlendsku gestunum, ið fekk mest burtur úr Atlantic Music Event, var Sarah-Chanderia, stjóri í Hacate Entertainment Group. Sarah arbeiðir við tónleika publishing og hevur gjørt tað til sína serfrøði at seta bólkar og marknaðir saman. Hon selur tónleik til sjónvarp, filmar, lýsingar, plátufeløg og mong onnur. Tá vit fingu orð á hana […]
In: Lippukassin27 Dec 2012
Tað var ein rættiliga ónøgdan Høgna Lisberg, sum eg fekk orð á. Myspace síðan hjá Høgna var uttan ávaring og uttan frágreiðing strikað av Myspace. – Hetta er eitt ár av arbeiði, sum er mist. Eg havi brúkt síðuna sum mítt visitkort, og nú er alt arbeiðið burturi, greiddi Høgni frá. Høgni hevur nú fingið […]
In: Aðrar greinar24 Dec 2012
Allan jólamánaðin havi eg her á Nudlum forkelað tykkum við ymiskum áhugaverdum, men í dag sjálvan jólaaftan ber av. Eg kann borðreiða við ongum minni enn einari sensatión. Eg havi fingið hendur á endurinnspælingini av lagnum “Koyr okkurt í mína hosu”, ið Karaoke bólkurin Konfekt hevur gjørt við teimum originalu sangarunum. Elis, ið tykist at […]
In: Aðrar greinar23 Dec 2012
Hendan er altíð verd at fara aftur til, tann deiliga lívsjáttandi rappvideoin hjá Danny Robins um Føroyar. Tí verður tað mín kalendaragáva til tykkara í dag. Góðu fittu Nudlalesarar Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari […]
In: Ummæli22 Dec 2012
Matador hevur altíð verið sera vælumtókt í mínum húsarhaldi, so tað var við spenningi, at eg og synirnir settu okkum við Baróninum, ið er nýggja føroyska útgávan av Monopoly ella Matador, sum tað eitur á donskum. Vit ruddaðu nátturðaborið, settu talerkar í uppvaskimaskinuna, turkaðu borðið av, og til saliga hurrið av elektroniskum uppvaski, løgdu […]
In: Aðrar greinar22 Dec 2012
Dagsins jólagáva verður ein av teimum tyngru, tað tykist sum okkara samfeløg í vesturheiminum hava tapt stríðið móti yvirgongsmonnum, nettupp tí, at eftir 11. september fóru vit á kompromis við tey grundvirði, ið vit byggja okkara samfelag á. Eitt nú er píning vorðin ein alment góðkendur avhoyringarteknikkur aftur. Hetta fóru vit í okkara parti av […]
In: Aðrar greinar21 Dec 2012
Sumt er so svulstigt, at tað bert skal njótast í smáum nøgdum, men jólini eru ein svulstig tíð, so nær annars kann man rúma eins nógva svulstigheit, sum á jólum. Kalendaragávan hendan 21. desember harrans ár 2012, verður hátíðarhildin við einum Youtube playlista til tykkara. Hesin listin hevur eina rúgvu av løgum, ið hvør sær […]
In: Aðrar greinar20 Dec 2012
Prix Føroyar var nakað av tí stórsta, ið er hent í føroyskum tónleiki, úr øllum skotum og krókum komu bólkar av alskyns slagi. Bólkar sum skrivaðu egnan tónleik, og við dreyminum um stóra pallin í Norðurlandahúsinum fóru á pall til undanumfør kring allar Føroyar. Fyrstu árini vóru áskoðaraatkvøðurnar sera týdningarmiklar og í onkrum umførum sluppu […]
In: Hugleiðingar19 Dec 2012
Síðan Kaj Leo Holm Johannesen tók við, sum løgmaður, hevur ábyrgd landsstýrismanna verið skúgva til viks. Einki hevur avleiðingar, óansæð hvat eitt landsstýrisfólk ger, so verður tað glattað út. Eg noyðist neyvan at minna mínar eldru lesarar á, at ein av høvuðsorsøkunum til kreppuna fyrst í 90’unum var, at landsstýrisfólk og løgtingslimir goymdu seg handan […]
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so


text:
Taš, iš varš hildiš at vera fullkomiliga óhugsandi, er nś veruleiki.
Formašurin ķ Sambandsflokkinum hevur bošaš Fųroya fólki frį, at hann droymir um at loysa okkara land śr Rķkisfelagsskapinum.
Ķ stašin vil hann stovna ein RĶKJA-felagsskap, tvs. eitt sjįlvstųšugt fųroyskt rķki, iš skal hava okkurt annaš slag av samstarvi viš Danmark og Grųnland.
Man trżr tķ ikki.
Taš er alla ęru vert, at fólk broyta meining og lata seg sannfųra av nżggjum.
Hetta er at tóna reint flagg.
Men taš er óhoyrt, at ein formašur ķ Sambandsflokkinum vendir Rķkisfelagsskapinum bakiš og - eins og fullveldispolitikarar - droymir um eitt sjįlvstųšugt rķki.
Taš sigur seg sjįlvt, at sambandsfólk fįa ikki livaš viš, at brotiš veršur viš politiska grundstųši floksins.
Sambandsflokkurin eigur heldur ikki at kunna liva viš, at tey mongu verša svikin, iš settu sķtt įlit į, at okkara flokkur er garantur fyri stabiliteti og trivnaši innan fyri tryggu garšarnar ķ Rķkisfelagsskapinum.
Sambandsflokkurin mį sjįlvsagt hava eitt sambandsfólk til formann.
---


text:
Alment útboð uppá nýggja tekju á Roynhøllina v.m.
Ynskir tú at bjóða uppá umvælingararbeiði á Roynhøllini?
Hjálagt hesum skrivi er frágreiðing og treytir, tilboðslisti og tilfar frá Plannja.
Vit skulu minna tykkum á, at byggiharrin eigur útbjóðingartilfarið og skal tað bert brúkast í sambandi við útrokning av tilboðunum.
Niðanfyri eru øll relevant skjøl í samb. við útbjóðing at takað niður sum PDF og Excell
se-plannja-montering-tekninfo-profiler-2013 PDF
plannja-prodprogram-2016-02 PDF
Belastningstabel-for-Plannja-Sinus-51-for-uisolerat-tag-alu PDF


text:
Blinda eygað á tjóðini
At fáa fisk upp úr sjónum er í flestu førum einføld uppgáva, sum kortini krevur rímiliga stórar íløgur og væl vant fólk. Nøkur granskingaruppgáva er tað so ikki. Vit droymdu einaferð um at vit skuldu sita hendur í favn og tjena pengar upp á at stór útlendsk oljufeløg pumpaðu olju úr undirgrundini, tí vit skuldu fáa gyltar krónur fyri hvønn litur, sum rann burtur úr hesum ótespiliga knossi hjá privatum fyritøkum.
Soleiðis skulu vit eisini hugsa um fiskivinnu. Fiskivinna og oljuvinna eru í hasum høpi púra eins.
Ongin spurdi um legitimitetin í oljuvinnuni. Ongin spyr um legitimitetin í byggivinnuni. Men nú vilja menn tosa um legitimitetin í fiskivinnuni.
Subscribe to: Posts (Atom)


text:
Danjal av Rana 21.04.2017 (12:19)
Manchester United skal til Spania
Nú er tað bara Celta Vigo, sum stendur millum Manchester United og eitt pláss í minnu evropisku steypakappingini, Europa League. Tey hva ongantíð spælt móti hvørjum øðrum áður.
Lutakast til semifinalurnar hevur verið í dag og fullu dystirnir soleiðis.
Ajax – Lyon
Celta Vigo – Manchester United
Ajax og Lyon hava spælt fýra ferðir áður í evropiskum kappingum. Lyon hevur ongantíð vunnið á Ajax, sum hevur vunnið tveir dystir og spælt tveir javnar.
Fyrri dysturin verður spældur 4. mai, meðan seinni dysturin verður spældur 11. mai.
Manchester United mátti út í eykatíð fyri at vinna á Anderlecht í kvartfinaluni. Ajax mátti eisini út í eykatíð fyri at basa Schalke 04, meðan Lyon mátti heilt til brotssparkskapping fyri at vinna á Besiktas. Celta Vigo var einasta liðið í kvartfinaluni, sum greiddi sín setning upp á 180 minuttir, tá teir vunnu móti belgiska liðnum Genk.
Finalan verður í Stokkhólmi 24. mai. Vinnarin av Europa League fær eitt pláss í Champions League komandi ár.


text:
Limaskapur í einum vinnugreinafelag merkir, at fyritøkan hevur rætt til allar tær tænastur sum vinnugreinafelagið veitir, sum liggja innan fyri virkisøkir hjá felagnum. Hetta er sera ymiskt alt eftir støddini á felagnum, og í hvønn mun feløgini hava valt at seta orku av til konkreta ráðgeving av limunum.
Fleistu limir í vinnugreinafeløgum eru eisini limir í einum arbeiðsgevarafelagið. T.d. eru fiskavirkini limir í bæði Føroya Arbeiðsgevarafelag og í Føroya Ráfiskakeyparafelag.
Limaskapur í einum vinnugreinafelag gevur tykkum ávirkan á, hvat hetta felagið ger – hvør mannar nevndina, hvørji mál nevndin tekur upp, og hvussu karmarnir verða skipaðir um tykkara vinnugrein í samráð við myndugleikarnar.
Um fyritøkan bert eru limir í einum vinnugreinafelag, gevur hetta ikki atgongd til ráðgeving og hjálp við truplum málum, sum Arbeiðsgevarafelagið veitir, heldur ikki limaatgongd og serprís til tiltøk og skeiðir.
Tí eiga virkir bæði at vera limir í Arbeiðsgevarafelagnum og einum vinnugreinafelag.
Afturat hesum, virka vinnugreinafeløgini fyri:
-
Mál, ið hava týdning fyri vinnugreinina
-
Ávirka vinnupolitiskar karmar
-
Fundast við aðalráðini og almennir stovnar um ymisk mál
-
Hoyring av lóggávu
-
Luttaka saman við øðrum í arbeiðsbólkum


text:
Ein slankugrælingur (Caladris bairdii) hevur verið at sæð í Fámjin nakrar dagar. Hetta er fyrstu ferð, at slankugrælingur er skrásettur í Føroyum. Tað var á útferð, sum Føroya Fuglafrøðifelag skipaði fyri, at komið var framm á henda forkunnuga fugl.
Slankugrælingur er eitt lítið grælingaslag, sum er eitt vet minni enn fjallmurra. Nøkur pør av fjallmurru eiga her á landi, men vanligt er at síggja ferðafuglar. Í Íslandi er slankugrælingur skrásettur fýra ferðir. Slankugrælingur eigur norðast í Nordðuramerika og hesin er sostatt komin væl av kós.


text:
Innleiðandi dystirnir í FM-kappingini 2017 eru byrjaðir. Finnast skal fram til finaluluttakararnar til finalurnar ímorgin, sum verða í Høllini á Hálsi. Innleiðandi umførini verða leikt í auluni og fimleikahøllini í Eysturskúlanum. 10 kvinnur og 11 menn berjast um
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Tá stovnsmetingar verða gjørdar av t.d. makreli, er ein av høvuðskeldunum veiðitøl frá fiskiskapinum. Tí er umráðandi at fáa sýni av veiðuni til Havstovuna, soleiðis at longd og aldur á fiskinum kann staðfestast. Hesi sýni skulu tí verða umboðandi fyri fiskiskapin, bæði fyri árstíð og fiskiøki.
Um hálvan januar fekk Havstovan eitt sýni av makreli, sum Hoyvíkingur hevði fiskað í ES-sjógvi nakað sunnan fyri føroyska markið.
Tá Havstovan tekur lívfrøðilig sýni av fiski, verður fiskurin longdarmátaður og vigaður, og búningarstig og kyn verða skrásett. At enda verða nytrurnar tiknar úr fiskinum – síðani verður aldurin lisin í nytrunum. Tá stovnsmetingin av t.d. makreli verður gjørd, skal øll veiðan gerast upp sum veiða av hvørjum aldursbólki sær, og tí er alneyðugt, at vit kenna aldursbýtið í veiðuni.
Til endaligu stovnsmetingarnar verður aldursgreinað veiða gjørd upp fyri hvørt fiskiøki og ársfjórðing sær. Um fleiri sýni eru fingin í einum ársfjórðingi, verða hesi sýnini løgd saman, áðrenn veiðitølini verða uppgjørd.
Mynd. Longdarbýtið og aldursbýtið av makrelinum í hesum sýninum er víst í ovaru myndunum. Í niðaru myndunum er víst sambandið millum longd og vekt og millum aldur og longd.


text:
Undir polemiska heitinum "Hevur Norrøna Felagið nakran tilverurætt?" helt eg henda fyrilestur í Norðurlandahúsinum, har Norrøna Felagið í Føroyum hevði boðið til temafund allan dagin:
Norrøna Felagið í Føroyum (NFÍF) er eitt áhugafelag, sum varð stovnað í 1951 við tí endamáli at styðja og økja um norðurlendskt samstarv saman við norrønu feløgunum í hinum Norðurlondunum. Foreningene Nordens Forbund, ella Samband Norrøna Felaga, kalla vit hetta samstarvið. Til at røkka hesum máli stendur Norrøna Felagið fyri ymsum limatiltøkum og opnum tiltøkum, sum hesum, sum øll hava ein norðurlendskan felagsnevnara.
Sum skrivari í felagnum í mong ár, og formaður eitt skiftið, vil eg siga nakað um áhugafeløg. Treyðugt so, eg havi eisini verið í øðrum áhugafelagum, Filmsfelagnum frá 1984 til 1992 til dømis. Tað var úr hesum felagnum at táverandi formaður Heðin M. Klein sjangheiðaði meg til at koma í felagið og verða skrivari. Tað mundi vera síðst í 1988.
Tá vit hava við áhugafeløg at gera eru vit undirgivin eina náttúrulóg, sum eitur áhugi. Vit kunnu ikki lóggeva fólki at sýna áhuga ella at tvíhalda einum felagi, ella at stýra í eina ávísa ætt, politiskt ella samfelagsbúskaparliga til dømis. Alt stendur og fellir við áhuganum. Einum fluktuerandi áhuga.
Men hava vit eitt áhugafelag, so kunnu vit stýra og ávirka okkara virksemi, sum so aftur kann blíva jaligt ella neiligt. Sum áhugafelag kunnu vit leggja okkum í eina jaliga inerti, ella eina neiliga inerti. Treyði, hevur onkur nevnt inerti.
Jú jaligari rundferðin (inertiin) er, jú sterkar og meiri samtykkjandi verður hon, og útlitini verða góð fyri vøkstri, ja felagið kann blíva ein lobby-fyritøka við pondus og makt, ein instansur, sum ikki kemst uttan um í politiska landslagnum.
Á hin bógvin kann áhugafelagið fara so langt inn í seg sjálvt, og verða so innforstaðið, at tað lukkar av fyri samtíðini og samfelagsligum kjaki. Nevndin í áhugafelagnum hevur tá nóg mikið í sær sjálvum og megnar ikki at hyggja út um egnan limalista, sum fækkar, tí limir blíva eldri og eldri, og einki legst afturat í yngra endanum. Tá eru vit sum áhugafelag í eini greitt negativari ringrás. Tað snýr seg bara um tíð, til áhugin gevur upp andan.
Og lat okkum nú síggja, hvat vit velja sum aðalmál í hesum áhugafelagnum:
Útferð til Skarðs: Útferðin 2009 verður til Skarðs á Kunoynni leygardagin 13.juni. Hon er í samstarvi við Norðoya Kunningarstovu. Tilmelding í seinasta lagi 27.mai á frnorden@kallnet.fo ella 217999. Kostnaður 300,00 kr. at gjalda við fráferðina (úr limabrævi).
Vit skipa fyri limaferðum til avtoftaði støð. Kann vera mikið stuttligt at møtast, bara fyri at møtast, men innihaldið leggur seg greitt í eina negativa inerti, sum til síðst heldur uppat av sær sjálvam. Her doyr alt út.
Kunsturin er at sleppa úr hesi negativu inerti og altíð at vera í eini positivari inerti. Til at lýsa hetta plagi eg at brúka skúlabókina hjá Anfinni Zachariassen “Marknaðarlæra”. Á síðu 160 verður greitt frá um, hvussu mentan og vinnulív kunnu finna saman. Tað verður gjørt við AIDA leistinum. Klassisku Aida operai’in og tí reint handilsliga lýsingafrymilinum AIDA, sum byggir á hesi orð og hugtøk: Attention (Forvitni), Interest (Áhugi), Desire (Tokki) og at enda Action (Virkni).
Og hvat kunnu vit so læra av hesum? Hyggja vit at grundsjónramiðnum og endamálsorðingini fyri NFÍF og samanhalda hetta við afturvendandi høvuðsátøkini millum limirnar í felagnum, so síggja vit eitt greitt ósamsvar.
Serliga tá vit hugsa um inerti’ina, ta sjálvforsterkandi gongdina í programmvirkseminum at vitja avtoftaði støð. Kann verða at tað er vælumtókt millum limir, onkrar limir, men tað er so ikki í tráð við endamál og grundsjónramið felagsins. Her má annað slag av virksemi setast í skránna.
”De fem nordiska länderna bör gå ihop i en ny union.” Hetta var at lesa í Dagens Nyheter 27. oktober 2009, tá Norðurlandaráðið hevði ársfund í Stockholm. Altso perfekt timing, við einum gjøgnumhugsaðum uppskoti. Ein nýggj norðurlendsk samgonga, unión, av onkrum skýrd Kalmaruniónin versjón 2.0. Við Margrethu II sum drotning.
Tað er ikki fyrstu ferð at tankin um eina norðurlendska samgongu er frammi. Hin mest áhugaverda, haldi eg persónliga, var í 80’unum, tá Jógvan Sundstein skeyt upp eina samgongu frá Strandanoregi í eysturi, til øll okkum í útnorðri, heilt til Kanada. Altso gomlu fiskileiðirnar, sum verða karmar um eina millumtjóða eind í Norðuratlantshavi, sama modell sum NORA brúkar í dag.
Í hesum nýggja uppskotinum frá sviianum Gunnar Wetterberg eiga vit at fáa eygað á norðurlendsk tíðindi, sum røkka um øll okkara grannalond og enn víðari seta okkum inn í ein heimsumfevnandi felagsskap – eina nýggja norðurlendska unión, hin 10. sterkasta búskapin í verðini, og eitt mentanarligt samstarv, sum kann skapa nýggjan gróðarbotn, serliga hjá okkum.
Fyrr var blaðið “Vi i Norden” ein góður boðberi í so máta. Eisini við greinum prentaðar á skandinaviska móðirmálinum, í Dimmalætting.
Samskipanin av Norrønu Feløgunum hevur í hesum føri kent sína vitjunartíð og loftað hesum uppskotið. Tá er mannagongdin so, at móðirfelagið hjá Norrønu Feløgnum, FNF, sendir eina samlaða áheitan til Norðurlandaráðið um at taka evnið upp. Her er eitt sitat úr áheitanini, sum er heilt fesk:
“Hvis Norden fortsat skal bygge på bred folkelig legitimitet er det altafgørende, at det nordiske samarbejde er dynamisk og fremadrettet. Derfor er det vigtigt ikke bare at erkende, men også handle efter, at et langt mere omfattende praktisk politisk samarbejde mellem de nordiske lande vil gavne os alle i en globaliseringstidsalder, hvor små lande bliver usynlige og store regioner bliver dominerende. Der er tale om rettidig omhu.”
Her er nakað, ið grípir so beint inn í endamálsorðingina hjá NFÍF at her slepst ikki uttanum. Og lukkutíð grípir felagið tjansin og tekur avbjóðingina uppá seg. Móðirfelagið FNF hevur sett upp hesar ætlanir yvir fyri Norðurlandaráðnum:
Foreningerne Nordens Forbund vil opfordre Nordisk Råd til at tage SAMLINGSTANKARNA op, nordisk og nationalt, ved at:
• Nordisk Råds presidium snarest forbereder en temadrøftelse om emnet på næstkommende Nordisk Råds session i november 2010
• sammensætte en gruppe af forskere, politikere, joumalister, erhvervsfolk og representanter for de folkelige foreninger, der kan lave et forstudie om de moderne unionstanker
• gennemfore folkelige høringer i alle de nordiske lande og selvstyrende områder om EN NY FORDJUPAD SAMLING
• bruge kommunikationsplatforrnene i Nordisk Råds og Nordisk Ministerråds regi til at tage debatten op og sikre, at debatten får mediemæssig opmærksomhed
Sum svar uppá spurningin fyri dagin í dag, hvørt Norrøna Felagið hevur nakran tilverurætt, eksistensberattigilsi, vil eg svar við einum rungandi ja. Jú, tað hevur NFÍF meiri enn nakrantíð. Og tað hóast vit síðani felagið bleiv stovnað hava fingið Norðurlandaráð, Ráðharraráð, Mentanargrunn, Útnorðurráð, Nordjobb, Høvuðsstaðarsamstarv, Nora og Norðurlandahús. Men virksemið í NFÍF verður ikki rikið av nøkrum øðrum enn tykkum. Skal tað rungandi ‘ja’ eg segði í áðni geva nakra meining, krevur tað samstundis at tit, nevnd og skrivari, sum eru wanted, fara til verka við Aida fooor frá, við opnari teldu og tendraðari pannu. NFÍF skal hava eina uppreisn og tað skal vera nú!
Góða tilverutryggjaða framtíð, fyri okkum øll í Norrøna Felagnum!
Takk fyri


text:
Visit Faroe Islands
Almenna ferðaráðið hevur í seinastuni verið undir støðugum umleggingum, og er á fíggjarlógini sera lágt raðfest. Fyrst var tað Ferðaráðið, síðani SamVit og nú ein deild undir Uttanríkisráðnum kallað Visit Faroe Islands. Visit Faroe Islands hevur sum er bert 8 mió. kr. at reka deildina við. Harav skulu gjaldast lønir, stuðul til kunningarstovurnar o.a. Eftir eru bert 1,8 mió.kr. til marknaðarføring. Av hesum 1,8 mió. kr. skulu eisini faldarar og annað gerast. Visit Faroe Islands hevur eisini sum uppgávu at vegleiða og kunna vinnuna um marknaðarføring. Á fíggjarlógini fyri 2010 fekk ferðadeildin lovað 9 mió. kr. afturat til marknaðarføring av Føroyum. Hetta talið bleiv so minkað niður í 4 mió. kr. vegna sparingar. Hesin óstabilitetur seinkar arbeiðinum hjá stovninum, og lítla peningaupphæddin røkkur sera stutt í altjóða høpi.


text:
3. november 2016
Skrivstovan í SMS sóknast eftir royndum skrivstovufólki.
Arbeiðsupgávan er tollavgreiðsla og aðrar bókhaldsuppgávur.
Royndir við at tollavgreiða vørur er avgjørt ein fyrimunur.
Á SMS Skrivstovuni starvast í løtuni 13 fólk. Harav eru seks í bókhaldinum.
Uppgávurnar á SMS Skrivstovuni eru at taka sær av umsitingini hjá P/F SMS samtakinum, eitt nú bókhaldi, tollavgreiðslu og løn. SMS Samtakið fevnir um tvær handilsmiðstøðir, handlarnar Bónus, Mylnuna og Miklagarð og nøkur onnur smærri dótturfeløg.
Vit hava eitt gott skrivstovutoymi, vit hava nógv at gera, men eisini mangan spennandi avbjóðingar í gerandisdegnum.
Starvið er fulltíðarstarv og skal setast skjótast til ber.
Nærri fæst at vita um starvið frá Susanne Nielsen, teldupost susanne@sms.fo ella Mary Husgaard, teldupost mary@sms.fo ella telefon 341900 og spyr eftir Susanne ella Mary.
Umsókn við prógvum, yrkisleið, royndum og viðkomandi skjølum skulu sendast til:
Teldupost Susanne@sms.fo ella
P/F SMS, Postboks 1059, 110 Tórshavn
Umsóknarfreistin er týsdagin 15. novembur 2016.


text:
U14 genturnar hjá AB/B71 hava leikt seg í hálvfinaluna í steypakappingini, sum eitur Eilif Arge steypið.
Fjórðingsfinaludysturin varð leiktur á Tórsvølli ímóti B36. AB/B71 legði seg á odda um miðjan fyrra hálvleik við einum máli frá Fridrikku Clementsen. Fridrikka vann bóltin á miðum vølli, og hon rak frá øllum mótleikarunum og setti bóltin trygt í netið til hálvleiksstøðuna 1-0.
Tá seinni hálvleikur var gott og væl hálvrunnin, legði Judith Rasmussen AB/B71 á odda 2-0. Eftir hornaspark fekk Judith fatur á bóltinum, og hon smekkaði hann í málið, og so vóru vit á odda 2-0.
Eftir hetta legði B36 enn meira fyri, men okkara gentur stríddust sera væl. Trýstið frá B36 gav at enda úrslit, og tær fingu eisini tvey skjót mál, og so stóð á jøvnum 2-2.
Okkara gentur hildu áfram við góða hugburðinum, og stríðshugurin var framúr. Hetta gav eisini úrslit tá 13 minittir vóru eftir at leika. Ein langur bóltur varð sendur inn um B36 verjuna, har Judith fekk fatur á honum, og hon rak frá B36 verjuni og setti bóltin trygt í netið til 3-2.
B36 royndi at leggja stórt trýst seinastu løtuna, men okkara gentur megnaðu at standa ímóti. Vit høvdu eisini kjansir og høvdu millum annað skot á stongina og á tvørstongina.
Endaliga úrslitið gjørdist 3-2 til AB/B71, og harvið hava genturnar leikt seg í hálvfinaluna, sum verður leikt á Argjum 10. juni. Mótstøðuliðið verður TB/FCS/Royn ella Víkingur.
Stuttligt at síggja hvussu góður stríðsviljin og hugburðurin var. Vit gleða okkum til 10. juni.


text:
Kømur umborð
Vel ímillum fleiri ymisk sløg av kømurum
Øll kømur umborð á MS Norrønu, hava egið wc, bað við brúsu og sjónvarp - men eru annars ymisk á annan hátt; 1 suita, luksus-kømur við dubultsong umframt kømur við 2 ella 4 koyggjum, har møguleiki er at velja um tú ynskir kamar við vindeyga ella ikki.
Niðanfyri kannst tú lesa meira um tey ymsu kømurini. Øll kømur eru uppreidd við seingjarklæðum og hava handklæði. Fylgjandi rásir verða vístar í sjónvarpinum: DR1, DR Ramasjang, Info-kanal og vevmyndatól, har tú fært møguleika at fylgja við útsýninum yvir Norðuratlatarhavið á allari ferðini. Myndin omanfyri, vísir eitt av okkara luksus-kømurum.
Kundi tú hugsa tær at ferðast í einum av teim 12 luksuskømurunum - ella einum av teim 19 dupultkømurunum, er ráðiligt at bíleggja í góðari tíð – tí hesi kømur verða skjótast útseld.
Um tú velur eitt kamar við vindeyga, er møguleiki at keypa tær minibarr. Eisini er møguleiki at hugna sær eyka í kamarinum, við fylgjandi valmøguleikum sí her.
Vit gera vart við at kamarsbýtið, tvs. hvar í skipinum tú fært títt kamar – verður gjørt umborð á skipinum stutt undan fráferð – og at tað er ikki møguligt at bíleggja ávíst dekk ella kamarsnummar. Um tú ynskir at kunna teg meir um ymsu dekkini á skipinum, so er møguleiki at gera tað her.
Minibarr
Vit bjóða minibarr í kømrum við vindeyga.
Bílegg áðrenn fráferð fyri kr. 219


text:
Ofta spurt
Hvør kann søkja um stuðul úr Horizon 2020?
Horizon 2020 er stuðulskipanin hjá ES fyri gransking og nýskapan. Privatir og almennir stovnar og fyritøkur, sum útinna gransking ella menna nýskapandi framleiðslu ella tænastu, kunnu søkja um stuðul úr Horizon 2020. Tað ber eisini til at søkja um stuðul til samskipan og onnur átøk, sum t.d. útbreiðslu, miðling ella granskarastuðul.
Hvussu kann eg søkja um stuðul í Horizon 2020?
Stuðul úr Horizon 2020 verður lýstur í útboðum á Participant Portal. Útboðini eru skipað í evni, sum til ber at søkja um stuðul innan, umframt at víst verður á málsetning og metingarstøði. Eisini er upplýsing um upphædd og freist. Freistin skal verða hildin, tí umsókn, sum verður send ov seint, verður ikki viðgjørd.
Skal eg søkja saman við øðrum?
Nógv útboð á Participant Portal seta sum krav, at fleiri partar eru í umsóknini, tvs at talan er um eitt netverk. Minstu krøvini til samanseting av netverki eru: 3 luttakarar út 3 ymiskum londum. Vanliga eru væl fleiri enn 3 luttakarar.
Stórur dentur verður lagdur á at hava fyritøkur við í umsóknini, tí aðalmáli við Horizon 2020 er at byggja brýr millum gransking og vinnu. Ein fyritøka kann umframt at vera luttakari í størri umsókn, eisini senda umsókn einsamøll í útboðum í SME Instrument.
Hvussu verður ein verkætlan fíggjað?
Stuðulssatsurin verður roknaður í mun til góðkendar útreiðslur í verkætlanini. Til tess at gera umsitingina av verkætlanini einfaldari, verður stuðulin roknaður soleiðis:
Granskingar verkætlan verður stuðlað 100%, uttan mun til luttakandi stovnar.
Vinnulig menning og framleiðsla verður stuðlað við 70%. Tó verða góðkendar útreiðslur hjá felagi/stovni, sum ikki hevur vinnuligt endamál, stuðlaðar við 100%.
Hvat skal eg leggja dentin á fyri at gera eina kappingarføra umsókn?
Grundleggjandi er neyðugt at lesa øll skjølini í útboðnum fyri at skilja málsetningin og evnini og til tess at tryggja, at tín verkætlan er í tráð við tað, sum útboðið miðar eftir.
Eisini er viðkomandi at hava ein evropeiskan vinkul í huga og vísa ítøkiliga, at tín ætlan røkkur breitt í evropeiskum høpi. Til dømis kann miðað verða eftir at loysa eina samfelagsliga avbjóðing, at vísa á økt virði og ávirkan ella at bygt verður víðari á aðra evropeiska verkætlan. Eisini kann tað verða viðkomandi at vísa á samstarv tvørturum vísindagreinir ella samstarv millum gransking og vinnumenning.
Tað verður eisini mett neyðugt at seta av rúma fyrireikingartíð, áðrenn freistin at søkja er og at virða øll formlig krøv, sum t.d. síðutal o.a.
Hvussu langa tíð tekur tað fáa svar viðvíkjandi umsóknini, um hon er góðtikin ella ikki?
Málið er, at umsøkjarar fáa svar í seinasta lagi 8 mánaðir eftir, at freistin at søkja er farin. Av hesum verður roknað við, at 5 mánaðir verða nýttir at gera vísindaliga meting av umsóknini og at 3 mánaðir verða nýttir til sáttmálasamráðingar.
Í einstøkum føri kann tó roknast við longri viðgerðartíð.
FAQ á Participant Portal
Á Participant Portal ber til at leita eftir svari á nýggju síðuni: Frequently Asked Questions (FAQ)
Tað ber til at leita við leitiorði ella við at seta flugubein í viðkomandi øki. Spurningar og svar taka støði í teimum áheitanum, sum ES Kommissiónin hevur fingið frá møguligum umsøkjarum.
Vitja FAQ her


text:
1898-1962
Hans Kirk var dandskur rithøvundur. Ættin stavaði frá Harboøreleiðini í Vesturjútlandi.
Eftir at hava tikið løgfrøðisligt embætisprógv og hevði starvast eini tvey ár, fór hann undir at skriva. Fyrsta bókin var Fiskerne (1928).
Longu í tríatiárunum gjørdist eitt av størstu nøvnunum í donskum bókmentum. Hann fekst eisini nógv við blaðskriving
Hans Kirk var kommunistur og tað sæst aftur í bókum og blaðskriving hansara. Hann var handtikin av donsku myndugleikunum í 1941 og sat fongslaður til 29. august 1943.
Á føroyskum eru tvær av skaldsøgum hansara: Útróðrarmenninir kom í 1973 og Bønarmenninir í 1984.
Útgávur:
1983 Patriciari og plebejari í Firvaldsfikkuni Fríggjararnir
1989 Barnadópurin í Míni jólabók
Ummæli/umrøða:
Edvard T. Jónsson: Myndugleikatrúgv og humanisma. Varðin bd. 55/hefti 3/4 1988
Jógvan Isaksen: Stríðsmaður og mannavinur 1. Viðskerin nr. 16
Jógvan Isaksen: Stríðsmaður og mannavinur 2 . Viðskerin nr. 21


text:
Sum "finala" á venjingarleguni bleiv skipað fyri einum einkultstarti. Kappingin var samstundis fjórða av fimm einkultstartskappingum í GIANT Várkappingini 2017.
Hóast sera, sera, sera gott veður var uppmøtingin so sum so. Fimm mans stillaðu upp. Harav høvdu tríggir luttikið á venjingarleguni sum TSF skipaði fyri í vikuskiftinum.
Ætlanin var, at luttakararnir skuldu kappast í Suðuroy, har venjingarlegan eftir ætlan skuldi vera. Ístaðin bleiv venjingarlega og kapping flutt longur norður.
Kappast var í Havn, og kappast var á teininum millum Rundkoyringina við R. C. Effersøesgøtu og rundkoyringina við Skansan. Eitt umfar er 6 km, og súkklarar skuldu í dag koyra 24 km einkultstart, altso fýra ferð eftir Ringvegnum og Yviri við Strond.
Spenningur var undan kappingini um nú venjingarlegan fór at ávirka úrslitið, eftirsum nakrir av luttakarunum høvdu súkklað alt vikuskiftið á tamb.
Tað merktiskt at fýra venjingar høvdu verið frammanundan kappingini sunnukvøldið, men hóast tað so megnaðu bæði Jan Hjaltalin Olsen og Gunnar Dahl-Olsen at koyra eina heilt góða tíð. Teir brúktu ávikavist 41 minuttir og 25 sekund og 39 minittir og 45 sekund um teir 24 kilometrarnar.
Tó skal sigast at stutt var aftur til triðjaplássið. Tað var rættiliga tætt millum Jóanis Albert Nielsen og Jan, og bert 12 sekund skilti hesar ungu og sterku súkklarar.
Vinnaratíðin var 39 minuttir og 45 sekund og tað gevur eina meðalferð á umleið 37 km/t.
- Havi megnað at koyrt fleiri kappingar við væl hægri meðalferð, men hetta er heilt ókey tá hugsað verður um, at vit hava vant hart alt vikuskiftið á tamb. Beinini vóru troytt og tað var fitt av vindi í dag, segði ein troyttur og nøgdur Gunnar Dahl-Olsen eftir kappingina.
Úrslitið, 24 km Einkultstartur:
1. Gunnar Dahl-Olsen, 39 minuttir 45 sekund
2. Jan Hjaltalin Olsen, 41.25
3. Jóanis Albert Nielsen, 41.37
4. Áslakkur Nesá, 42.46
5. Tóri Thorleifsson, 47.02
Samlaða úrslitið av GIANT Várkappingini 2017 sæst í viðheftu fílu.
Næsta kapping sum TSF skipar fyri verður Landavegsúkkling. Tá verður kappast á Sandoynni. Kappingin verður komandi leygardag, tvs. leygardagin 13. mai.
GIANT várkappingin 2017, samlaða úrslitið.xlsx


text:
- Tíðindi, mentan og ítróttur
Hetta heilaga evangeliið skrivar
Tak niður
Ymiskir prestar skriva Hetta heilaga Evangeliið. Nýggjur skrivari tekur við hvørt kirkjuár; frá fyrsta sunnudegi í advent til fyrsta sunnudag í advent árið eftir. Presturin skrivar og lesur tekstin sjálvur.
Sendingin byrjar við, at lisið verður prædikutekstin til teir ávísu sunnudagarnar. Síðan verður teksturin ofta tulkaður og viðgjørdur. Sendingin endar við sangi ella sálmi, sum skrivarin velur.
Marjun Bæk, prestur, skrivar hetta kirkjuárið - frá fyrsta sunnudegi í advent 2016 til fyrsta sunnudag í advent 2017.


text:
Í dýrdarveðri tók Vágur í dag ímóti 32 nýggjum næmingum, sum byrjaðu á Ítróttaháskúlanum í Suðuroy.
Heystskeiðið á Ítróttaháskúlanum by....
Í dýrdarveðri tók Vágur í dag ímóti 32 nýggjum næmingum, sum byrjaðu á Ítróttaháskúlanum í Suðuroy. (more…)....
Óreglusemi á vatnveitingini í Fjall....
Í samband við arbeiði uppá vatnleiðingina vestur í Fjallinum, verður skrúva fyrivatninum ónsdagin 26. juli frá kl. 9.00 til arbeiðið er liðugt. ....
Spæliplássið nærum liðugt
Nýggja spæliplássið við Vágs skúla er nú nærum liðugt. Alt er sett upp og fall-undirlagið lagt út. (more…)....
Kommunuskrivstovan stongd
Vegna summarfrítíð er kommunuskrivstovan stongd frá 24. juli til 6. august 2017. (more…)....
Kunning
Óreglusemi á vatnveitingini í Fjallinum
Í samband við arbeiði uppá vatnleiðingina vestur í Fjallinum, verður skrúva fyrivatninum ónsdagin 26. juli frá kl. 9.00 til arbeiðið er ...
-
Kommunuskrivstovan stongd
Vegna summarfrítíð er kommunuskrivstovan stongd frá 24. juli...
-
Skráin fyri býráðsfundin 26. juni 2017
Hesi mál verða viðgjørd á býráðsfundi, mánadagin tann 26...
-
Vegurin í vestara parti av Geilini stongdur 16. ju...
Í samband við at vegurin í Geilini verður gjørdur klárur...
Sjálvavgreiðsla
Hús lýst til leigu undir Bústaðir
Vágs kommuna hevur tænastu her á heimasíðuni, har hús kunnu lýsast til sølu og til leigu, hetta ...
-
Upptøkureglurnar og gjøld á barnaansingarøkinum da...
Frá 1. januar 2015 koma nýggjar upptøkureglur í gildi fy...
-
Barnaansingin og gjøld
Gjøldini fyri barnaansing og frítíðarskúla í Vágs kommun...
-
Innskriving til barnaansing á heimasíðuni
Nú er gjørligt at gera innskriving til barnaansingina hj...
Vágs Havn
Gera dagføringar á havnalagnum
Í samband við at ætlanir eru um økt virksemi á virkinum hjá Bakkafrost (gamla Polarfrost) á keiini, hevur Havna- og Vinnunevndin tikið &...
-
Maersk Launcher og Lancer á Vági
Seinnapartin fríggjadagin 31. mars kom eisini Maersk Lan...
-
Maersk Lancer eisini á Vág
Í farnu viku kom Maersk Launcher á Vág og leygardagin ke...
-
Maersk Launcher á Vági
Maersk Launcher, sum er ein sokallaður ankar-handlari, k...
Óreglusemi á vatnveitingini í Fjallinum
Spæliplássið nærum liðugt
Nýggja spæliplássið við Vágs skúla er nú nærum liðugt. Alt er sett upp og fall-undirlagið lagt út.
Kommunuskrivstovan stongd
Vegna summarfrítíð er kommunuskrivstovan stongd frá 24. juli til 6. august 2017.
Setanarrøða Norðurlendska Meistarastevnan fyri Ung 2017
Dennis Holm, borgarstjóri setti Norðurlendsku Meistarastevnuni fyri Ung 2017 í Páls Høll leygardagin 8. juli 2017.


text:
Jógvan Arge fanst á býráđsfundi í Havn í kvřld harđliga at núverandi meirilutanum fyri at lćkka inntřkurnar hjá kommununi nćsta ár til tess at vinna einum nýggjum stýri neisur.
“Tađ er kanska gott, at ein meiriluti í býráđnum í kvřld fer at samtykkja at lćkka skattaprosentiđ 0,75 prosent. Men tađ er minni gott, at hetta fyrst og fremst verđur gjřrt í hevnisřku, tí at gamli meirilutin hevur mist rćđiđ í býráđnum.
Reglurnar eru, at fíggjarćtlanin skal verđa liđug fyri 1. december. Hon skal innihalda řll třl fyri inntřkur og útreiđslur, harímillum skattaprosentiđ, sum skatturin verđur líknađur eftir.
Tađ kann tykjast bćđi lřgiđ og meiningsleyst, at eitt fráfarandi býráđ, sum ikki rćđur eftir 1. januar, skal áseta inntřkur og útreiđslur hjá einari kommunu, sum onnur skula stýra.
Tađ fáa vit ikki gjřrt so nógv viđ, tíverri, men hetta er ein spurningur, sum eigur at verđa tikin upp saman viđ mongum řđrum kommunuásetanum, iđ trongja til justeringar.
Ílřgurnar skerdar
Eg eri so púra samdur viđ teimum, sum siga, at viđ hesum átakinum vil gamli meirilutin gera fortređ. Hetta átak hevur onki viđ skilagóđan fíggjarpolitikk at gera. Beinleiđis avleiđingin er, at Tórshavnar kommuna hevur minni at húsast viđ og fćr ikki tikiđ tey stig fram á leiđ, sum hon eigur at taka.
Serliga gongur hetta út yvir ílřgurnar, sum vanliga hava veriđ um 140 milliónir krónur á árligu fíggjarćtlanini. Tćr detta niđur á 82 milliónir krónur – sum er eitt afturstig upp á heilar 58 mió kr.
Hevđi nakar gjřrt hetta móti fráfarandi borgarstjóranum, so eri eg vísur í, at hann hevđi veriđ líka uppřstur, sum hann var hendan dagin, tá hann varđ narrađur.
Raksturin bólgnar
Hyggur tú at uppskotinum hjá meirilutanum, so hevur hann onki gjřrt viđ, at stilla raksturin til tađ lćgra skattaprosentiđ. Meirilutin tekur bara burtur av tí, sum var ćtlađ til ílřgur, bćđi til at dekka lćkkađa skattaprosentiđ og tćr meirtjáttanir, sum komu undan kavi í gjár.
Inntřkurnar í 2017 verđa mettar til 868 mió kr, sum er 20 mió krónur meir enn í ár. Útreiđslurnar til rakstur verđa mettar at verđa 61 mió krónur meir enn í ár, svarandi til eina hćkking upp á 9,1 %.
Av tí, at als onki arbeiđi er gjřrt viđ sparingar í rakstrinum, verđa ílřgurnar allur buffarin.
Enn sitandi samgonga hevur alla tíđina lagt seg eftir at hava um 140 mió árliga til ílřgur. Nú, hon er avrřkt, leggur hon fram eina fíggjarćtlan, har rúm bert er fyri góđum 80 mió krónum til ílřgur, restin fer til rakstur og lánsgjřld.
Tađ kann ikki tulkast sum annađ enn at gera fortređ, og tađ er lítiđ mansligt, má sigast.
Okkurt er gott
Treyđugt so. Okkurt gott nýtt er í hesi fíggjarćtlanini. Eftir uppskotum frá nevndunum eru nakrar nýggjar játtanir settar á. Útreiđslurnar til almanna- og heilsumál er hćkkađar 30 mió kr.
Av teimum eru slakar 8 mió kr til ymiskt á eldrařkinum, eitt nú upprađfestingar; einar 3 mió kr til ymiskt á ansingingarřkinum. Nýggjar eru eisini 5,5 mió kr til umvćling av bygningum og 4 mió til kloakkir eins og 2 mió til tyrving og renovation.
Á ílřgum eru komnir tveir nýggir postar. Innkomuvegurin fćr 5 mió kr, ein skjótibreyt fćr 3,8 mió kr, men alt hetta eins og tćr 20 milliónirnar meir til rakstur verđur fíggjađ av Skúlanum á Flřtum og řđrum ílřgum, sum ikki vóru markađar upprunaliga.
Leysir pengar
Vit hava upplivađ, at pengarnir hava sitiđ leysir á Vaglinum leingi. Onki hevur veriđ spart til nakađ sum helst, og longst hevur bara veriđ eftir, at meirinntřkur skuldu koma í kassan, so gjarast kundi meir út.
Tađ hevur eisini veriđ gjřrt uttan fyrilit og uttan planlegging. Tí stendur mangt og hvat í hálvum gekki, og fariđ er ikki av álvara undir nakra veruliga stóra ćtlan.
Eftirmćliđ verđur helst, at hetta var samgongan, sum vóđ í pengum, mól í klingur og legđi lítiđ eftir seg! Tann, sum nú stendur á gáttini, kann bara blíva betri”, segđi Jógvan Arge á býráđsfundi.
---


text:
Harry Potter og arvalutir Deyðans
Bókadeild Føroya Lærarafelags
127,00 kr
Spar 10,00 kr
- Síður: 680
- Útgávuár: 2007
- Upprunamál: enskt
- Innbinding: innbundin
- Rithøvundur: J. K. Rowling
- Týðari: Bergur Rasmussen
Harry hevur nú fingið ta døpru, hættisligu og eftir øllum at døma ógjørligu uppgávu at skula finna og beina fyri seinastu horcruxunum hjá Voldemort. Ongantíð áður hevur hann kent seg so einsmallan, ongantíð hevur lagnan kenst so tung. Men Harry noyðist onkursvegna at finna ta styrki inni í sær sjálvum, sum krevst at fullføra uppgávuna, honum er litin í hendi.
Hann má fara úr fjálgu Kaninholuni og óttaleysur, uttan at ivast, má hann ganga miskunnarleysu gøtuna, sum honum er ætlað at fara.
Í sjeyndu og seinastu bókini svarar J.K.Rowling hegnisliga teimum mongu spurningunum, ið so mong hava bíðað spent eftir.
Søgan um Harry Potter hevur hugtikið lesarar í milliónatali kring allan heim, síðan fyrsta bókin kom út í 1997.


text:
Í bløðunum er gomul siðvenja at fáa ein høvund at skriva eina klummu, sum er meir undirhaldandi enn oddagreinin. Bretar rópa hetta column. Føroysku orðabøkurnar, í hvussu er tær, sum eg havi sæð, taka lívið av íbornu ætlanini, tá tær rópa klummuna ein teig, sum ein fastteigahøvundur ambætar. Tú hoyrir longu, hvussu ósexut hetta verður umsitið og útint. Ein teigur millum aðrar teigar.
Nei, klumman er ikki bara ein teigur millum aðrar teigar. Hon er, tá hon er best, eitt sjálvstøðugt listarligt avrik millum fremstu tíðarbæru skrivligu avrik, ikki fjart frá essay, sum orðabøkurnar binda niður í eina hjálparleysa roynd at skriva handahóvsverk, at seta undir teigin ritroynd, ið er hvaðna ósexutari heiti fyri heimsins hægstu skrivligu framseting.
Fyri stuttum skrivaði eina av okkara bestu klummuhøvundum, Armgarð Arge, eitt svar til sexistiska stílin hjá Tobba og okkum føroyskum monnum yvirhøvur. Tí elski eg at lesa Armgarð. Eg tók klummuna til mín og vildi fara at lesa hana nærri. Men tá var hon burtur, kipt sum sangfuglurin.
Í Dimmu í dag skrivar Simona Midjord úr mannfólkaoynni Suðuroy. Í hvussu er upplivur hon eitt mannfólkasamfelag av tí stuttliga slagnum, har skerpikjøt og øl eru fastir tættir, og sjálvt grundstøðið at síggja verðina uppá, tá stevnur eru. Eg elski at lesa hana, Simonu. Hon sigur okkum mannfólkum so óendaliga nógv.
Sosialurin, har heiðurskrýndi klummuskrivarin, Høgni Djurhuus, skrivar, hevur í seinastuni lagt Árna Gregersen í kjalravørrin á Høgna, og sett hann á niðaru helvtina á somu síðu undir yvirskriftini Ája.
Tað hóvar mær ikki. Tað er overflow innan sjangruna teigar til teitis.
Hvørt til sína tíð.
Gongdin seinastu tíðina hevur víst, at eingin kann sum konufólk við góðum penni í teigum til teitis, siga okkum monnum, hvussu vit til gerandis og heilagt spegla okkum í hvørjum øðrum.


text:
Um útbúgvingina
Útbúgvingin tekur tvey ár og er býtt upp í ein praktiskan og ein teoretiskan part.
Sjálva lærutíðina ert tú sum næmingur ein partur av starvsfólkatoyminum í Trygd, meðan skúlagongdin er saman við øðrum næmingum úr peningastovnum og tryggingarfeløgum.
Skúlin
Skúlin verður tikin í lærutíðini. Finansraadet, Finanssektorens Uddannelsescenter og Trygd standa fyri skúlanum í felag. Øll útbúgvingin verður tikin í Føroyum. Útbúgvingin hevur til endamáls at geva tær fakliga vitan innan fíggjarheimin, samfelagsviðurskifti og tryggingar hjá bæði privat- og vinnukundum.
Fjøltáttað útbúgving
Tá ið lærutíðin byrjar, gera vit eina ætlan, sum vísir, á hvørjum økjum hjá Trygd tú skalt starvast, og hvussu leingi tú verður á hvørjum øki. Hetta verður gjørt fyri at tryggja, at tú fært eina so fjøltáttaða útbúgving sum gjørligt.


text:
Hesa vikuna er Poul Michelsen, landsstýrismaður í uttanríkis- og vinnumálum á arbeiðsferð í Russlandi.
Mánadagin 11. september hevði landsstýrismaðurin fund í Moskva við umboð fyri russiska uttanríkisráðið. Á skránni fyri fundin vóru handilsambondini millum Føroyar og Russland og føroyska ynskið um handilssáttmála við Evro-Asiatiska Búskaparsamveldið (EABS), har Russland er leiðandi limalandið. Umframt Russland eru Hvítarussland, Kasakstan, Kirgistan og Armenia limir í EABS. Ein fríhandilssáttmáli við EABS krevur, at øll limalondini taka undir við hesum. Á fundinum greiddi landsstýrismaðurin eisini frá fjórða útbjóðingarumfarið eftir kolvetni í føroysku undirgrundini og fólkaatkvøðuna um Stjórnarskipan Føroya.
Í gjár 12. september hevði landsstýrismaðurin fund við ovastu leiðslu í russiska vinnuhúsinum, Russian Chamber of Commerce and Industry. Á fundinum kunnaði landsstýrismaðurin um føroyskt vinnulív og møguleikarnar fyri øktum samstarvi og samhandli millum Føroyar og Russland. Russland er størsti marknaðurin fyri føroyskar fiskavørur, og áhugin fyri Føroyum í Russlandi er vaksandi.
“Russiski marknaðurin hevur stóran týdning fyri okkara útflutning og búskap. Tí er neyðugt við best møguligum marknaðartreytum, og málið er tí ein fríhandilssáttmáli,” sigur Poul Michelsen. “Ein fríhandilssáttmáli við Russland og EABS er drúgv og umfatandi tilgongd, og tí er neyðugt við einum miðvísum arbeiði og áhaldandi samskifti við myndugleikarnar í Russlandi og EABS londunum.”
Í gjár vitjaði landsstýrismaðurin eisini stóru altjóða matvørumessuna World Food Moscow, har fleiri føroyskar fyritøkur luttaka. Landsstýrismaðurin luttók eisini og bar fram røðu á móttøku, ið sendistovan og føroysku fyritøkurnar skipaðu fyri. Fyritøkurnar eru Bakkafrost, Marine Harvest, Hiddenfjord, Landshandilin, Varðin Pelagic og Pelagos. Russisku samstarvsfelagar teirra, ið tóku lut á móttøkuni standa fyri 85 prosent av øllum innflutningi at fiskavørum til Russlands. Endamálið við móttøkuni var at geva føroyskum og russiskum vinnulívi høvi at hittast og knýta tættari sambond. Russiskt vinnulív var væl umboðað og á móttøkuni luttóku eisini umboð fyri russiskar og føroyskar myndugleikar.


text:
KÍ kvinnurnar vunnu stórsigur á B68 í kvøld
Skrivað hevur Oliver Joensen 03.05.2017 - 21:42
Fyrr í ár høvdu kvinnurnar hjá KÍ trupulleikar av B68 á Svangaskarði, har eitt mál seint í dystinum avgjørdi. Í kvøld var eingin ivi, tá liðini spældu í Klaksvík. KÍ vann stórsigur. Bæði Maria K. Thomsen og Rannvá B. Andreasen skoraðu hattrik fyri KÍ. KÍ hevur framvegis fult stigatal nú 5 umfør eru leikt í bestu kvinnudeildini.
KÍ-B68 8-1 (4-1)
1-0: Maria K. Thomsen
2-0: Maria K. Thomsen
3-0: Gudný Johannessen
3-1: Laila Pætursdóttir
4-1: Rannvá B. Andreasen
5-1: Rannvá B. Andreasen
6-1: Maria K. Thomsen
7-1: Hervør Olsen
8-1: Rannvá B. Andreasen


text:
Orð: Dagny Tróndheim
Lag: Pætur við Keldu
Frá Himmalsins einglum boðskapur kom,
til tykkum í dag Gud sendi sín son.
Hann frelsa skal fólkið út úr tí syndaneyð,
heimur beyð.
At koma til sín hann øllum beyð.
Frá manni til mann tín boðskapur fann,
og mangan ein træl úr vónloysi vann.
Tá ljósið upprann, við krossin hann boygdi seg,
kom tann veg,
ið lagdur varð fyri tær ein dag.
Jesus segði: „Hvør og ein sum vil,
(komið til mín øll,)
trúgv á meg, og mær tú hoyrir til!“
Við frøi í hjarta ferðist eg heim,
í Himlinum njóta gleði og gleim.
Um vit skulu møtast har uppi einaferð,
frelstur verð,
nú opin enn favnur hans er her.


text:
Á Norðoyastevnu í 1980, tóku nakrir menn seg saman at manna Árnfirðing aftur. Teir tóku bátin oman úr Minuhúsinum í Árnafirði aftaná Norðoyastevnu, og byrjaðu at venja í Árnafirði.
Fyrsta stevnan ið teir róðu var á Jóansøku í Vági, tá endaði Árnfirðingur aftast.
Næsta stevnan var á Vestanstevnu í Vestmanna, tá fingu teir næstaftasta pláss, og til sístu stevnuna í 1980, sum var Ólavsøkan, endaði Árnfirðingur 3.aftast.
Ovara rað frá vinstru: Haldur Suni Johansen, Jógvan Lydersen, Símun Jákup Hansen, John Kári Jacobsen, Guttorm F. Olsen, Høgni Thomsen.
Niðara rað frá vinstru: Theodor A. Olsen, Kalli Váðklett(yngri), Regin Samuelsen.
Mynd tikin í Tórshavn á Ólavsøku 1980. Manningin á Árnfirðingi.


text:
Fjarhitafelagið leggur fjarhita um Sandá, til býlingarnar undir Kongavarða. Byggiharri: Fjarhitafelagið Ráðgevarar: SMJ Ráðgevandi...
Bakkafrost byggir nýggja smoltstøðina á Strond. Hendan smolstøðin er ein liður í...
Talan er um ein nýggjan sjúkrahúsbygning, ið verður umleið 12.000 fermetrar til...
Marine Harvest byggir nýggja smoltstøðina á Hellunum. Hendan smolstøðin er ein liður...
Sunda Kommuna byggir nýggjan skúla í tveimum hæddum við skúlastovum, bólkarúmum, bókasavni,...
Klaksvíkar kommuna arbeiðir við at brúka meir varandi orku í kommununi. Stórar...
Bakkafrost byggir nýggja smoltstøðina á Viðareiði. Hendan nýggja smolstøðin er ein liður...
Fyri at nøkta El-tørvin í Suðuroynni verður orkumátturin á Vágsverkinum øktur. Talan...
Hvannasunds kommuna hevur latið nýtt kirkjuhús byggjað. Tørvur hevur leingi verið á...
Hesin nýggi skúli skal endurnýggja hølisviðurskiftini hjá skúlanum á Ziskatrøð. Umframt tað...
Bakkafrost letur byggja nýtt virki til bæði krivjing og lidnavørur á Glyvrum....
Fyri at økja um vatnmongdina á eystara armi á Skálafjørðinum, bleiv ein...
Bygningurin, ið nýliga hevur fingið nýggja fasadu, skal innrættast av nýggjum til...
Eysturkommuna byggir nýtt býráðshús. Húsini verða bygt á Oyruni í Norðagøtu og tað...
Talan er um útbygging av fjarhitanetinum hjá Fjarhitafelagnum. Útbyggingin umfatar høvuðsleiðingar í...
Talan er um eina um- og útbygging av bygninginum í Sortudýki hjá...
Nýggj hitamiðstøðin hjá Fjarhitafelagnum í Klingruni verður við grønari orku. Um tann...
Í sambandi við at útbúgvingartilboðið ísv matvøruútbúgvingina er økt, er tørvur á...
Verandi miðnámskúli á Kambsdali verður útbygdur við hølum til kreativar lærugreinar og...
Talan er um útbygging av verandi oljuskipan hjá EFFO á Vága floghavn,...
Stórur tørvur er á vardum bústøðum til fólk við skerdum førleikum. Hetta...
Eftir at turbinurnar á Fossáverkinum í Vestmanna eru renoveraðar, er sjálvur bygningurin...
Tekniski Skúlin í Tórshavn, Føroya Handilsskúli og Føroya Studentaskúli hava leingi havt...
Ein depil verður bygdur í Eysturoynni til børn og ung við fjølbreki. Depilin...
Nýggjur Musikkskúli við Landavegin. Talan er um ein høvuðsbygning við venjingarhølum umframt...
Nýggja fimleikahøllin við Løkin í Runavík verður samanbygd við gomlu ítróttahøllina. Umframt...
Stórur tørvur er á vardum bústøðum til fólk við skerdum førleika. Hetta...
Í sambandi við, at Fjarhitafelagið hevur gjørt avtalu um at veita fjarhita...
KJ Elráð hevur projekterað allar ljós-, kraft-, veikstreyms- og brunatekniskar innleggingar í samkomubygninginum....
Grunnurin Qaamasoq hevur staðið fyri bygging av nýggjum leguhúsi í Nimerialik, sum...
Nýggja røktarheimið í Vestmanna er innrættað við búrúmum við tilhoyrandi setstovum. Øll...
Ein av nýggju stóru byggiverkætlanunum hjá Tórshavnar Kommunu er eldradepilin Yviri við...
Gamli og serstaki ídnaðarbygningin á Drelnesi verður umbygdur til eitt nútímans tónleika-...
Nýggja útstykkingin við 200 fermetra grundstykkjum í Tórshavnar kommunu verður skipað við...
Elveitingareftirlitið bjóðaði út “Loyvi til framleiðslu av ravmagni úr vindorku” í mai...
Apoteksverkið byggir nýggj framleiðsluhøli til heilivágsframleiðslu á Staravegi í Havn. Hølini verða...
SMJ luttekur í kanningararbeiðinum at fremja orkusparingar í almennum bygningum. Føroya Landsstýri...
Bygningurin hjá Lívdini verður bygdur í byggistigum. Hetta byggistigið umfatar betonkonstruktiónir. Bygningurin...
Verkætlanin umfatar íbúðablokkar og raðhús. SMJ hevur staðið fyri projektering av kloakk,...
Orkuskráseting av bygningum í Tórshavnar kommunu Ánari: Tórshavnar kommuna Ár: 2008 Tórshavnar...
SMJ hevur staðið fyri projekteringini av nýggju sjóhitapumpuskipanini. Verkætlanin er gjørd í...
Fiskivinnuskúlin hevur í mong ár húsast í smærri hølum ovarliga í Vestmanna....
Ein av nýggjastu miðnámsskúlum í landinum liggur í Hovi. Bygningurin er útgjørdur...
Tekniski Skúli bleiv útbygdur fyri at nøkta stóra tørvin á nútímans undirvísingarhølum....
Fyri Vágatunnilin 2001 og Norðoyatunnilin 2006 hevur RM Bólkurin/SMJ gjørt tilbúgvingarætlanir í...
Verkætlanin inniheldur um- og uppíbygging av verandi skúla. Verkætlanin hevur sum royndarverkætlan...
Umbyggingar á Landssjúkrahúsinum byrjaðu í november 2006. Verkætlanin at nútímansgera forhøllina á...
Nýggi barnaskúlin við Løgmannabreyt er helst fyrsta verkætlan í Føroyum, har útbjóðingartilfarið...
Í 2005 bygjaði Seqi Olivine verkætlanin í Fiskifjørðinum í Grønlandi, har ein...
Arbeiðið at gera nýggja útleiðing av høvuðskloakk í Kúrdali byrjaði í 2005....
Høvuðssætið hjá Føroya Tele varð handað byggiharranum í 2003. Byggingin varð, sum...


text:
B. Sc. í búskaparfrøði
Bachelor of Science in Economics and Management
- Lestrartíðin er 3 ár og telur 180 ECTS
- Lokin útbúgving gevur rætt til heitið Baccalaureus Scientia, stytt B.Sc.
- Útbúgvingin er staðsett á Søgu- og samfelagsdeildini, Fr. Petersens gøta 9, Tórshavn
- Søgu- og samfelagsdeildin verður eisini rópt SSD
- Umleið 25 lesandi verða tikin inn á útbúgvingina um árið.
- Lestrargjald:
- Fulltíðarlestur: Ókeypis fyri borgarar í danska ríkinum o.ø. Norðurlondum
- Stakgreinir: 200 DKK/ECTS
- Til ber at søkja um upptøku elektroniskt. Umsóknarbløð og leiðbeining eru at finna HER
- Umsóknarfreistir eru at finna HER
Endamál
Endamálið við útbúgvingini er at geva lesandi førleika til eftir lokna útbúgving at virka sjálvstøðugt sum búskaparfrøðingur ella fara undir víðari lestur á kandidat- ella masterstigi.
Skipan av útbúgvingini
Útbúgvingin er skipað sum 3-ára bachelorútbúgving eftir altjóða leisti, men sum nakað serstakt tekur útbúgvingin støði í føroyska samfelagnum og teimum viðurskiftum, føroyskir borgarar, fyritøkur og myndugleikar liva undir.
- 1. og 2. lestrarár eru skipað við grundskeiðum í samfelagsbúskaparligum og virkisbúskaparligum evnum umframt skeiðum í støddfrøði og hagfrøði.
- 3. lestrarár erskipað við vallærugreinum, kravdum skeiði í vísindaástøði umframt bacheloruppgávu.
Bygnaður
Dømi um vællærugreinir
- Altjóða handil
- Tilfeingisbúskapur
- Økonometri 2
- Umhvørvisbúskapur
- Vinnulívsrættur
- Innovatión
- Corporate Communication
- Organisational behavior
Innihald
Tey bæði fyrstu árini eru støðisár, har tú fært hollar førleikar í samfelagsbúskaparfrøði, virkisbúskaparfrøði umframt støddfrøði og hagfrøði. Tú fært til dømis innlit í ástøði og praksis um:
- Organisatión og leiðslu
- Altjóða handil
- Fíggjarmarknaðir
- Konjunktursveiggj
Á triðja ári fært tú við valfakum og bacheloruppgávu møguleika at leggja serstakan dent á antin samfelagsbúskaparlig evni, sum til dømis búskaparvøkstur og tilfeingisvinnur, ella virkisbúskaparlig evni, sum til dømis marknaðarføring og innovatión.
Próvtøkur
Próvtøkur eru í januar og í juni.
Upptøkutreytir
Treyt fyri upptøku er, at umsøkjari hevur miðnámsprógv við støddfrøði á B-stigi.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Framtíðarmøguleikar
Útbúgvingin gevur tær fjøltáttaður starvsmøguleikar innan almenna fyrisiting og í privatum fyritøkum.
Framhaldandi útbúgving
Sum Bachelor of Science in Economics and Management ert tú væl ílatin til víðari lestur á kandidat- ella masterstigi bæði í Føroyum og uttanlands.
Umsóknarblað og umsóknarfreistir
Til ber at søkja um upptøku elektroniskt. Tú finnur umsóknarbløðini HER.
Sí vinaliga umsóknarfreistirnar HER.
Á síðuni eru eisini lagdar leiðbeiningar til umsóknarbløðini. Les leiðbeiningina væl, áðrenn tú fyllir umsóknarblaðið út.
Nærri kunning
Nærri kunning fæst við at venda tær til lestrarvegleiðingina: SSD-studvegl[at]setur.fo, ella við at venda tær til Jóannes Jacobsen, útbúgvingarleiðara, joannesj[at]setur.fo